title: Heittomerkki

text: Joissain poikkeustapauksissa myös monikon s-tunnus voidaan selvyyden vuoksi erottaa heittomerkillä, jolloin se näyttää aivan samalta kuin genetiivin s-pääte. Tämä on tarpeen lähinnä silloin, kun monikon tunnus liittyy yksittäiseen pienaakkoseen:


title: Heittomerkki

text: Sen sijaan suuraakkosten, kirjainlyhenteiden ja numeroiden monikkomuodoissa heittomerkkiä ei yleensä ole syytä käyttää, sillä monikon tunnus erottuu ilmankin:


title: Heittomerkki

text: Typografinen heittomerkki on niin sanottu "kaareva heittomerkki" (joka kaikissa fonteissa ei tosin ole muodoltaan varsinaisesti kaareva vaan voi näyttää viistolta viivaltakin). Tarkkaan katsoen se on aivan samannäköinen kuin rivin yläosaan asemoituva pilkku, ja se voidaankin laajennettua suomalaista näppäimistöä käyttävillä tietokoneilla kirjoittaa painamalla pilkun näppäintä yhdessä -näppäimen kanssa. Tieto- ja kirjoituskoneiden oletusarvoinen heittomerkki – suomalaisessa näppäimistössä -näppäimen oikealla puolella eli samassa näppäimessä kuin asteriski  – on muodoltaan yleensä pelkistetympi ja näyttää pieneltä pystysuoralta viivalta tai ylösalaiselta pisarakuviolta; tällaista "suoraa heittomerkkiä" voidaan kutsua myös "pystyheittomerkiksi", "koneheittomerkiksi" tai "ASCII-heittomerkiksi" (koska se sisältyy jo ASCII-perusmerkistöön).


title: Heittomerkki

text: Yleiskielisestä käytännöstä poiketen Unicode-termistössä heittomerkiksi kutsutaan erityisesti suoraa heittomerkkiä, kun taas kaarevaa heittomerkkiä kutsutaan puolilainausmerkiksi. Vaikka ne teknisesti ottaen ovat kaksi eri merkkiä, tämä jako ei kuitenkaan heijasta erilaisia kieliopillisia käyttötarkoituksia, vaan valinta suoran ja kaarevan merkin välillä on pitkälti tyylikysymys. Yhdessä tekstissä käytetään yleensä vain jompaakumpaa muunnelmaa, joka voi esiintyä sekä heittomerkkinä että puolilainausmerkkinä.


title: Heittomerkki

text: Suora heittomerkki on tyypillinen erityisesti arkisille teksteille, kuten sähköposteille ja nettisivuille, joita kirjoitettaessa tai julkaistaessa ei useinkaan kiinnitetä huomiota typografisiin yksityiskohtiin. Sitä paitsi suora heittomerkki on teknisesti turvallinen vaihtoehto sähköpostissa ja tietokoneen käsiteltäväksi tarkoitetussa koodissa, jossa kaareva heittomerkki ei välttämättä toimi odotetulla tavalla. Huolitelluissa painatteissa sen sijaan suositaan kaarevaa heittomerkkiä.


title: Heittomerkki

text: Tekstinkäsittelyohjelmat usein pyrkivät automaattisesti muuntamaan suoran heittomerkin kaarevaksi, mutta kieliasetuksista riippuen ohjelma saattaa joissain tilanteissa käyttää korvaavana merkkinä kaarevan heittomerkin sijasta jonkin vieraan kielen mukaista puolilainausmerkkiä.


title: Heittomerkki

text: Heittomerkki muistuttaa joissain fonteissa varsin paljon akuutti-korkomerkkiä eli oikealle kallistuvaa aksenttimerkkiä (´), joka voikin joskus sekaantua heittomerkkiin. Akuuttiaksentti ei kuitenkaan ole välimerkki vaan tarke, joka on tarkoitettu käytettäväksi jonkin kirjaimen yläpuolisena lisäkkeenä (esim. É, é) tavallisesti jonkin erityisen ääntämistavan osoittamiseksi. (Suomalaisella näppäimistöllä akuuttikirjaimen voi kirjoittaa painamalla ensin erityistä tarkenäppäintä , joka sijaitsee plusmerkin ja kysymysmerkin yhteisen näppäimen oikealla puolella, ja sitten halutun kantakirjaimen näppäintä. Painamalla tarkenäppäimen jälkeen kirjaimen sijasta välilyöntinäppäintä akuutin voi kirjoittaa erillisenäkin, niin sanotusti tarkkeenomaisena merkkinä.)


title: Heittomerkki

text: Koska heittomerkki näyttää melkein samanlaiselta kuin kulmaminuutin tai jalkamitan tunnuksena käytettävä yläpuolinen indeksointipilkku, sitä voidaan joskus käyttää indeksointipilkun korvikkeena. Tämä on sikäli ymmärrettävää, että indeksointipilkkua on hankalaa kirjoittaa tavanomaisella näppäimistöllä, josta puuttuu sille omistettu näppäin. Sitä paitsi aito indeksointipilkku ei sisälly kaikkiin merkistöihin ja fontteihin, joten vaikka se saataisiinkin kirjoitettua yhdellä tietokoneella, se ei välttämättä näy oikein toisessa. Periaatteessa heittomerkin käyttö mittayksikön tunnuksena on kuitenkin virheellistä.


title: Heittomerkki

text: Unicode-merkistöön sisältyy lukuisia muitakin erikoismerkkejä, jotka helposti sekaantuvat heittomerkkiin.


title: Antti Laaksonen

text: Antti Akseli Laaksonen (s. 3. lokakuuta 1973 Tammela) on suomalainen entinen jääkiekkohyökkääjä ja lajin olympiamitalisti. Hän pelasi muun muassa NHL:ssä yhteensä 483 runkosarjaottelua tehopistein 81+87=168 ja 25 playoff-ottelua tehopistein 1+5=6. Laaksosen vahvuuksiin kuului mailankäsittelytaito ja kahden suunnan pelaaminen. Useimmiten Laaksonen pelasi NHL:ssä karvaajana. Laaksonen on tunnettu myös suomalaisittain poikkeuksellisesta reitistään NHL:ään.


title: Antti Laaksonen

text: Laaksonen oli Forssan Palloseuran kasvatti. Hän pelasi joukkueessa ensimmäiset miesten pelinsä 17-vuotiaana kaudella 1990–1991, jolloin Laaksonen pelasi kaksi I-divisioonaottelua. Laaksosen varsinainen tulokaskausi 1991–1992 toi siellä 41 runkosarjaottelussa tehot 16+15=31. Kaudella 1992–1993 hän pelasi FoPSin lisäksi myös kaksi SM-liigaottelua Hämeenlinnan Pallokerhossa.


title: Antti Laaksonen

text: Vuodet 1993–1997 Laaksonen kävi Denverin yliopistoa ja pelasi sen jääkiekkojoukkueessa. Hän oli kaudella 1995–1996 joukkueen paras pistemies ja maalintekijä tehoilla 25+28=53, joilla hän jakoi WCHA:n maalipörssin viidennen sijan UMD:n Mike Peluson kanssa ja sijoittui pistepörssissä kahdeksanneksi. Hänet valittiin kauden päätteeksi WCHA:n toiseen tähdistökentälliseen. Viimeisellä yliopistokaudellaan 1996–1997 Laaksonen jakoi Denverin yliopiston sisäisen maalipörssin voiton Paul Comrien kanssa sekä sijoittui sisäisessä pistepörssissä toiseksi hänen jälkeensä. He jakoivat WCHA:n maalipörssin neljännen sijan.


title: Antti Laaksonen

text: Boston Bruins varasi Laaksosen yli-ikäisenä (23 vuotta) 191. pelaajana . Hän siirtyi Bruinsin organisaatioon kaudeksi 1997–1998, josta suurimman osan Laaksonen pelasi Bruinsin farmijoukkueeessa AHL:n Providence Bruinsissa. Laaksonen pelasi osan kaudesta myös ECHL-joukkue Charlotte Checkersissä, jota hän vahvisti myös kevään 1998 pudotuspeleissä. Kaudella 1998–1999 Laaksonen teki NHL-debyyttinsä ja pelasi Bostonissa 11 runkosarjaottelua tehopistein 1+2=3. Hän pelasi suurimman osan kaudestaan Providencessa, jossa Laaksonen voitti Calder Cupin keväällä 1999. Kaudella 1999–2000 hän pelasi Bostonissa 27 runkosarjaottelua.


title: Antti Laaksonen

text: Laaksonen ei missään vaiheessa vakiinnuttanut paikkaansa Bostonin NHL-joukkueessa. Hän siirtyi kaudeksi 2000–2001 NHL:n laajennusjoukkue Minnesota Wildin riveihin, jossa ensimmäinen kokonainen NHL-kausi toi Laaksoselle kaikissa 82 runkosarjaottelussa tehot 12+16=28. Elokuussa 2002 hän teki vuoden mittaisen ja 750 000 dollarin arvoisen jatkosopimuksen Wildin kanssa. Yhteensä Laaksonen pelasi joukkueessa neljä kautta. Heinäkuussa 2004 hän teki kolmivuotisen sopimuksen Colorado Avalanchen kanssa. Laaksonen ei pelannut ollenkaan. Kaudella 2005–2006 hän teki NHL:n yhden kauden piste-ennätyksensä tehoilla 16+18=34. Viimeisellä NHL-kaudellaan 2006–2007 Laaksonen pelasi Coloradossa 41 runkosarjaottelua ja 24 ottelua Avalanchen farmijoukkue Albany River Ratsissa.


title: Antti Laaksonen

text: Kaudeksi 2007–2008 Laaksonen palasi 14 vuoden jälkeen Eurooppaan. Hän pelasi uransa ensimmäisen Euroopassa viettämänsä ammattilaiskauden Sveitsin Nationalliga A:ssa pelanneessa Fribourg-Gottéronissa. Kaudeksi 2008–2009 Laaksonen palasi Suomeen ja siirtyi vuoden mittaisella sopimuksella Rauman Lukkoon, jossa hän pelasi 35-vuotiaana uransa ensimmäisen täyden SM-liigakauden. Laaksonen oli tehoilla 17+23=40 joukkueen kolmanneksi paras pistemies. Hänen kautensa päättyi kuitenkin runkosarjan viime metreillä loukkaantumisen takia. Helmikuussa 2009 hän teki 1+1-vuotisen jatkosopimuksen Lukon kanssa. Laaksonen toimi kauden 2009–2010 joukkueen kapteenina, mutta hänen kautensa jäi kuitenkin rikkonaiseksi läpi kauden kestäneiden nivusvaivojen takia. Lukko ja Laaksonen eivät käyttäneet Laaksosen sopimuksessa ollutta optiota keväällä 2010, sillä hän päätti jättää Lukon perhesyihin vedoten. Lopulta Laaksosen ura myös päättyi tuohon päätökseen.


title: Antti Laaksonen

text: Laaksonen edusti Suomea Torinon olympiakisoissa 2006, joissa joukkue voitti hopeaa. Hän pelasi myös MM-kilpailuissa vuosina 2001 ja 2004 voittaen hopeaa vuoden 2001 turnauksesta. Laaksonen oli voittamassa hopeaa myös maailmancupista vuonna 2004. Yhteensä Laaksonen pelasi 47 A-maaottelua tehopistein 4+7=11.


title: Antti Laaksonen

text: Laaksonen pelasi myös alle 20-vuotiaiden MM-kilpailuissa vuonna 1993.


title: Antti Laaksonen

text: Laaksosen isoveljet Mikko ja Olli ovat myös entisiä jääkiekkoilijoita. Mikko pelasi korkeimmillaan SM-liigassa ja oli mukana Suomen joukkueessa joka voitti nuorten MM-kilpailut 1987. Olli pelasi korkeimmillaan I-divisioonassa.


title: Parhaan miessivuosan Oscar-palkinto

text: Parhaan miessivuosan Oscar-palkinto on yksi palkinnoista, joita Yhdysvaltain elokuva-akatemia jakaa vuosittain Oscar-gaalassa. Ehdokkaat valitsevat akatemian näyttelijäjäsenet. Voittajan valitsevat kaikki. Alla olevassa listassa voittajat on merkitty elokuvan julkaisuvuoden mukaan: esimerkiksi vuoden 1999 paras miessivuosa julkaistiin vuoden 2000 seremoniassa.


title: Parhaan miessivuosan Oscar-palkinto

text: Vain yksi näyttelijä, Walter Brennan, on saanut kolme parhaan miessivuosan Oscaria. Kahdesti palkinnon ovat saaneet Michael Caine, Melvyn Douglas, Anthony Quinn, Jason Robards, Peter Ustinov ja Christoph Waltz.


title: Parhaan miessivuosan Oscar-palkinto

text: Alkujaan parhaasta miessivuosasta annettiin vain muistolaatta. Vuodesta 1943 voittaja on saanut myös Oscar-patsaan.


title: Parhaan miessivuosan Oscar-palkinto

text: Vuoden 2018 gaalassa palkittu Sam Rockwell on tuorein voittaja tässä kategoriassa roolistaan elokuvassa "Three Billboards Outside Ebbing, Missouri".


title: TUGZip

text: TUGZip on freewarena julkaistu pakkausohjelma Windowsille, joka pystyy myös avaamaan levykuvia ("disk image"). Ohjelma pystyy käsittelemään monia yleisimpiä pakkaustyyppejä (muun muassa ZIP, RAR, GZIP, BZIP2, 7z, BH, CAB, JAR, LZH, SQX, TAR, TGZ, YZ1). Ohjelma on saatavilla myös suomeksi.


title: Parhaan naissivuosan Oscar-palkinto

text: Parhaan naissivuosan Oscar-palkinto on Yhdysvaltain elokuva-akatemian vuosittain jakama elokuvapalkinto. Se annetaan elokuva-alalla työskenneelle naisnäyttelijälle, joka on tehnyt erinomaisen suorituksen sivuroolissa. Ensimmäinen Oscar-gaala järjestettiin vuonna 1929, mutta palkinto parhaasta naissivuosasta jaettiin ensimmäisen kerran yhdeksännessä Oscar-gaalassa vuonna 1937. Ensimmäisen palkinnon vastaanotti Gale Sondergaard roolistaan elokuvassa "Seikkailija – Anthony Adverse". Nykyään ehdokkaat päätetään siirtoäänivaalitavalla elokuva-akatemian näyttelijäosaston sisällä; voittajan valitsevat koko akatemian äänestyskelpoiset jäsenet äänienemmistöllä.


title: Parhaan naissivuosan Oscar-palkinto

text: Palkinto on jaettu yhteensä 78 eri henkilölle. Useimmin parhaasta naissivuosasta on ollut ehdolla Thelma Ritter (6 kertaa), joka ei kuitenkaan voittanut sitä kertaakaan. Kaksi näyttelijää on saanut palkinnon kahdesti, Shelley Winters ja Dianne Wiest. Alkujaan parhaasta naissivuosasta annettiin vain palkintolaatta, Oscar-patsaan voittaja on saanut vuodesta 1943 lähtien. Vuoden 2018 gaalassa palkittu Allison Janney on tuorein voittaja tässä kategoriassa roolistaan elokuvassa "I, Tonya".


title: Parhaan ohjauksen Oscar-palkinto

text: Parhaan ohjauksen Oscar-palkinto on Yhdysvaltain elokuva-akatemian vuosittain jakama elokuvapalkinto. Se annetaan elokuvaohjaajalle, joka on tehnyt erinomaisen suorituksen ohjaamisessa. Ensimmäinen Oscar-gaala järjestettiin vuonna 1929, jolloin palkinnon vastaanotti Frank Borzage draamaelokuvastaan "Seitsemännessä taivaassa" (1927) ja Lewis Milestone komediaelokuvastaan "Tuhat ja yksi kujetta" (1927). Sittemmin draama- ja komediaelokuvia ei ole luokiteltu erikseen, vaan palkinto on jaettu vuosittain vain yhdelle elokuvalle. Eniten palkintoja tässä kategoriassa on voittanut John Ford, joka voitti yhteensä neljä Oscaria. Viimeisin palkittu on Guillermo Del Toro, joka palkittiin vuoden 2018 gaalassa elokuvasta "The Shape of Water" (2017).


title: Apostrofi

text: Apostrofi (kreikka: "apostrophe" = 'poiskääntyminen') tarkoittaa kirjallisuudentutkimuksessa kääntymistä poissaolevan puoleen. Se on puheen figuuri, jossa jokin paikka, abstrakti ominaisuus, idea, kuollut tai poissaoleva henkilö esitetään läsnäolevana ja kommunikaation kohteena.


title: Apostrofi

text: Esimerkkejä apostrofeista ovat muun muassa Tuomas Anhavalta "Jää hyvästi, kotimaa/ ja nuoruus, hyvästi jää" ja Percy Bysshe Shelleyltä "O Wild West Wind, Thou breath of Autumn's being?". Jos apostrofi kohdistuu elottomaan tai ei-inhimilliseen, samalla toteutuu personifikaatio. Apostrofista on myös vetoaminen runottariin tai kuolleisiin suurmiehiin. Englantilaisen romantikon William Wordsworthin (1770–1850) runo "London 1802" alkaa vuonna 1674 kuolleelle John Miltonille omistetulla apostrofilla: "Milton! thou shouldst be living at this hour." Jonathan Culler on tutkimuksessaan "The Pursuit of Signs" (1981) sanonut, että apostrofisuus kuuluu lyriikan keskeisiin ominaisuuksiin. Barbara Johnsonin mukaan runous on yhtä suurta huutoa: "Äiti!"


title: Truro

text: Truro () on kaupunki Cornwallissa, Englannin lounaisosassa. Kaupungin väkiluku on noin 18 000. Truron tuomikirkon peruskivet on laskettu vuonna 1880, mutta samalla paikalla oli kirkko jo 1500-luvulla.


title: Truro

text: Truron lähistöllä on ollut rautakautinen asuinpaikka, ja kaupungin keskustassa on jäänteitä vanhasta normannilinnoituksesta. Truro kukoisti kauppa- ja satamapaikkana 1700-luvun puolivälistä 1800-luvun alkupuolelle, ja monet rakennukset ovat peräisin tuolta ajalta. Kun kalastus ja tinakaivostoiminta vähenivät, Truro on jäänyt alueensa hallinnolliseksi keskukseksi.


title: Jani

text: Jani on suomalainen miehen etunimi. Se tulee nimestä Johannes, joka tarkoittaa "Jahve on armollinen".


title: Jani

text: Janin nimipäivä on vanha juhannuspäivä 24. kesäkuuta. Väestörekisterikeskuksen mukaan Suomessa on toukokuun 2017 loppuun mennessä ollut 25 524 Jani-nimistä miestä ja alle 10 naista. Nimi oli käytössä jo 1900-luvun alussa, mutta jokseenkin harvinaisena ja alkoi yleistyä vasta 1960-luvulta lähtien.


title: Jani

text: Listan henkilöt ovat suomalaisia, ellei toisin mainita.


title: Antti Miettinen

text: Antti Markus Miettinen (s. 3. heinäkuuta 1980 Hattula, Suomi) on suomalainen uransa lopettanut jääkiekkohyökkääjä ja nykyinen valmentaja, joka toimii SM-liigassa pelaavan HPK:n apuvalmentajana.


title: Antti Miettinen

text: Miettisen ammattilaisura käynnistyi SM-liigan Hämeenlinnan Pallokerhossa, jossa hän voitti neljä SM-pronssia. Lisäksi hänet valittiin viimeisen Suomessa viettämänsä kauden aikana SM-liigan tähdistökentälliseen ja hän voitti myös Lasse Oksanen- ja Kultainen kypärä -palkinnot. Dallas Stars varasi Miettisen NHL:ään seitsemännellä kierroksella varausnumerolla 224. Hän edusti Dallasia vajaat neljä kautta, jonka jälkeen hän siirtyi Minnesota Wildiin. Syksyllä 2011 hän aloitti kauden Venäjän KHL-liigassa Ak Bars Kazanissa, mutta siirtyi jo saman vuoden joulukuussa kaksivuotisella sopimuksella Tampa Bay Lightningiin. NHL:n sääntöjen mukaisesti seuran oli kuitenkin asetettava Miettinen aluksi vapaiden pelaajien listalle, josta Winnipeg Jets nappasi hänet joukkueeseensa.


title: Antti Miettinen

text: Suomen jääkiekkomaajoukkueetta Miettinen on edustanut kuusi kertaa MM-kilpailuissa saavuttaen MM-hopean ja -pronssin, sekä kerran olympialaisissa voittaen olympiapronssia.


title: Antti Miettinen

text:
Miettisen ammattilaisura käynnistyi hänen kasvattajaseurassaan Hämeenlinnan Pallokerhossa Jääkiekon SM-liigassa kaudella 1998–1999, jolloin hän pelasi seuran paidassa 13 runkosarjaottelua, ja pudotuspeleissä hän saavutti joukkueineen pronssia. Samaisella kaudella hän teki myös lyhyehkön visiitin Forssan Palloseuraan I-divisioonaan. Nuori laitahyökkääjä löi itsensä lopullisesti läpi kaudella 2001–2002 päävalmentaja Jukka Jalosen opissa iskemällä 56 ottelussa tehopisteet 19+37=56 ja johdattaen joukkueensa pudotuspeleissä SM-pronssiin.
Menestys jatkui samankaltaisena myös seuraavalla kaudella. Kaudella 2002–2003, joka jäi Miettisen viimeiseksi HPK-kaudeksi, hän teki 50 tehopistettä voittaen jälleen pronssia. Pistepörssissä hän sijoittui neljänneksi vain neljän pisteen päähän voittajaksi selviytyneestä seuratoverista, Tomáš Kucharčíkista. Lisäksi hänet palkittiin runkosarjan parhaalle pelaajalle annettavalla Lasse Oksanen -palkinnolla, ja liigan muut pelaajat äänestivät hänet keskuudestaan parhaaksi ja Miettinen voitti näin ollen myös Kultainen kypärä -palkinnon. Hänet valittiin myös SM-liigan tähdistökentälliseen.


title: Antti Miettinen

text: Menestyksekkään Suomessa vietetyn kauden jälkeen Miettinen siirtyi Pohjois-Amerikkaan ja varaajaseuransa Dallas Starsin paitaan kaksivuotisella sopimuksella. Tulokaskaudellaan 2003–2004 Miettinen pelasi pääasiassa Starsin AHL-farmiseura Utah Grizzliesissä, takoen 48 ottelussa tehopisteet 7+23=30. NHL-otteluita Miettiselle kertyi kauden mittaan 16, ja niissä syntyi myös uran ensimmäinen maali Nashville Predatorsia vastaan.


title: Antti Miettinen

text: Miettinen siirtyi Dallasista Minnesota Wildiin vapaana agenttina heinäkuussa 2008. Suomalaistoveri Mikko Koivun johtamassa joukkueessa Miettinen teki yhden NHL-kautensa henkilökohtaisen piste-ennätyksen, kun joukkueensa jokaisessa 82 ottelussa pelannut Miettinen iski runkosarjassa yhteensä 44 tehopistettä. Seuraavalla kaudella hän paranteli henkilökohtaista maaliennätystään iskemällä runkosarjassa 20 osumaa ja jäi vain kahden pisteen päähän edellisen kautensa pistesaldosta viimeistelemällä 42 tehopistettä. Viimeisellä Minnesota-kaudellaan hän teki 35 tehopistettä 73 runkosarjaottelussa.


title: Antti Miettinen

text: Kauden päätyttyä Wildissä, Miettinen solmi kaksivuotisen pelaajasopimuksen Venäjän KHL-liigassa pelaavan Ak Bars Kazanin kanssa. Kazanissa Miettinen pelasi kuitenkin vain 20 ottelua tehoin 2+6=8, ja kokeilu osoittautui pettymykseksi. Myöhemmin Miettinen myös itse totesi tehneensä virheen lähtiessään KHL:ään.


title: Antti Miettinen

text: Joulukuussa 2011 uutisoitiin Miettisen tehneen kaksivuotisen sopimuksen NHL-seura Tampa Bay Lightningin kanssa. Liigan sääntöjen mukaisesti Lightning joutui asettamaan Miettisen alustavasti waiver-listalle, sillä Miettinen oli aloittanut kautensa toisessa liigassa. NHL:ään paluun tehnyt Winnipeg Jets kuitenkin solmi Miettisen kanssa pelisopimuksen ennen Tampa Bayta.


title: Antti Miettinen

text: Miettisen kausi Winnipegissä alkoi kuivahkosti, ja hän löysi todellisen pelivireensä vasta maaliskuun tiimoilla iskemällä kaksi maalia Carolina Hurricanesin verkkoon. Ennen maalihanojensa aukeamista hän oli ehtinyt pelata peräti 34 ottelua maaleitta. Kaudella 45 pelaamassaan NHL-ottelussa Miettinen merkkautti tehopisteet 5+8=13 parantaen peliään runkosarjan loppua kohden. Jets jäi kuitenkin täpärästi pudotuspelien ulkopuolelle.


title: Antti Miettinen

text: Miettisen toisen Winnipeg-kauden aloitus viivästyi, sillä NHL ajautui jälleen uuteen työsulkuun. Marraskuussa 2012 Hämeenlinnan Pallokerho ilmoitti solmineensa Miettisen kanssa työsulun mittaisen, parhaimmillaan koko kauden kestävän sopimuksen. Sopimuksen myötä Miettinen olisi kiekkoillut kasvattajaseurassaan kauden loppuun asti, mikäli NHL-kautta ei oltaisi pelattu ollenkaan. Seura tiedotti Miettisen pukevan seurapaidan päälleen heti seuraavassa ottelussa viikon mittaisen maaottelutauon jälkeen. Jo ensimmäisessä HPK-ottelussaan vuosien tauon jälkeen Miettinen veivasi rangaistuslaukauskilpailussa joukkueensa voitto-osuman Rauman Lukon maalivahti Petri Vehasen taakse.


title: Antti Miettinen

text: NHL-kausi 2012–2013 pääsi vihdoin alkamaan 19. tammikuuta 2013, mutta Miettisen kausi alkoi harjoitusleirillä saadun aivotärähdyksen takia vasta 24. helmikuuta. Hänen ensimmäisessä ottelussaan epäonni jatkui, sillä vain hieman yli kymmenen sekunnin pelin jälkeen hän joutui jättämään ottelun kesken saatuaan kiekon nivusiinsa. Kauden ensimmäisen täyden NHL-ottelunsa hän pelasi maaliskuun alkupuolella Florida Panthersia vastaan, ja ensimmäisen tehopisteensä hän merkkautti kauden viidennessä ottelussaan New Jersey Devilsiä vastaan syöttäen ottelun avausmaalin.


title: Antti Miettinen

text: Kaudeksi 2013–2014 Jets ei odotetusti uusinut Miettisen sopimusta, ja niinpä Miettinen siirtyi heinäkuussa 2013 Sveitsin NLA:ssa pelaavaan Fribourg-Gottéroniin. Kauden 2014–2015 Miettinen pelasi Saksan DEL-liigan Eisbären Berlinissä, minkä jälkeen hän palasi kasvattajaseuraansa Hämeenlinnan Pallokerhoon kaudeksi 2015–2016. Miettisen pelaajaura päättyi HPK:ssa keväällä 2016.


title: Antti Miettinen

text: Suomen jääkiekkomaajoukkueessa Miettinen on pelannut kuudet MM-kilpailut sekä yhdet olympialaiset. Hän on saavuttanut A-maajoukkuetta edustaessaan MM-pronssia ja -hopeaa vuosina 2006 ja 2007, sekä olympiapronssia vuonna 2010.


title: Antti Miettinen

text:
Ensimmäisen kerran Miettinen puki maajoukkuepaidan ylleen nuorten MM-kilpailuissa vuonna 2000. Suomen joukkue jäi kuitenkin turnauksessa mitaleitta sijoittuen seitsemänneksi.
Ensimmäisiin aikuisten maailmanmestaruuskilpailuihin Miettinen osallistui vuonna 2002. Miettinen teki turnauksen yhdeksässä ottelussa tehopisteet 2+4=6, mutta pronssiotteluun päätynyt Suomi hävisi Ruotsille maalein 3–5. sijoittuen neljänneksi. Hän oli Suomen MM-kokoonpanossa myös seuraavana vuonna, ja vuosina 2006 ja 2007 hän saavutti MM-pronssia ja -hopeaa.


title: Antti Miettinen

text:
Maajoukkueen uusi päävalmentaja Jukka Jalonen, joka oli valmentanut Miettistä aiemmin Hämeenlinnan Pallokerhossa, valitsi hyökkääjän Suomen joukkueeseen Vancouverin talviolympialaisiin. Jo suurta kiinnostusta olympialaisia kohtaan aiemmin osoittanut Miettinen oli innoissaan valinnasta, sillä Torinon talviolympialaiset neljä vuotta aiemmin olivat jääneet hyökkääjältä pelaamatta loukkaantumisen vuoksi.. Suomi saavutti turnauksessa pronssimitalin.
Samana keväänä Jalonen valitsi Miettisen jälleen MM-kisoihin hyvin sujuneen NHL-kauden päätyttyä.


title: Jussi Jokinen

text: Jussi Petteri Jokinen (s. 1. huhtikuuta 1983 Kalajoki) on suomalainen jääkiekkoilija, joka edustaa SM-liigassa pelaavaa Oulun Kärppiä. Jokinen on pelipaikaltaan laitahyökkääjä, vaikka hän toisinaan pelaakin keskushyökkääjän paikkaa.


title: Jussi Jokinen

text: Jokinen on edustanut Suomea useissa arvokisoissa. Hänellä on olympiahopeaa Torinon talviolympialaisista ja olympiapronssia Sotšin talviolympialaisista. MM-kilpailuissa hän on voittanut hopeaa vuonna 2016 sekä pronssia vuosina 2006 ja 2008. Lisäksi Jokinen voitti pronssia alle 20-vuotiaiden MM-kisoissa 2002 ja 2003.


title: Jussi Jokinen

text: SM-liigassa Jokinen on pelannut yhteensä 237 runkosarjaottelua Oulun Kärppien riveissä vuosina 2001–2005 ja NHL:n työsulun aikana 2012–2013. Pudotuspeleissä Jokinen on tehnyt 46 ottelussa tehopisteet 9+9=18. Jokinen on voittanut Oulun Kärpissä kaksi jääkiekon SM-kultaa vuosina 2004 ja 2005.


title: Jussi Jokinen

text: Jokinen aloitti jääkiekkoilun Kalajoen Junkkareissa, jossa hän harrasti nuorempana myös yleisurheilua. Junkkareista hän siirtyi Oulun Kärppiin. Jokinen vietti Kärpissä neljä kautta aikavälillä 2001–2005, ja voitti SM-kultaa kahdesti. Lisäksi hän paransi pistetilastojaan jokaisella kaudella.


title: Jussi Jokinen

text: Menestyksekkäällä viimeisellä kaudella Suomessa Jokinen vakiinnutti paikkansa A-maajoukkueessa. Lisäksi hän oli herättänyt kiinnostusta Pohjois-Amerikassa, ja Dallas Stars varasi Jokisen kuudennella kierroksella numerolla 192.


title: Jussi Jokinen

text: Jokinen aloitti NHL:ssä kaudella . Tulokaskaudellaan Jokinen onnistui vakiinnuttamaan paikkansa Dallas Starsin joukkueessa. Runkosarjassa hän pelasi 81 ottelua tehopistein 17+38=55. Hän oli heti Dallasin päävalmentaja Dave Tippettin luottomies. Rangaistusminuutteja Jokiselle kertyi 30. Jokinen pelasi usein kakkos- tai kolmosketjussa yhdessä Niko Kapasen sekä Antti Miettisen kanssa. Pudotuspeleissä hän pelasi 5 ottelua tehoin 2+1=3.


title: Jussi Jokinen

text: Erityisesti Jokinen kunnostautui työsulun jälkeen käyttöön otettujen rangaistuslaukausten spesialistina. Jokisen yhdeksän maalin putki rangaistuslaukauksissa katkesi 18. maaliskuuta 2006, kun San Jose Sharksin maalivahti Vesa Toskala onnistui pysäyttämään Jokisen. Kokonaisuudessaan Jokinen pääsi yrittämään maalia rangaistuslaukauksesta 13 kertaa, ja onnistui niistä kymmenellä yrityksellä. Jokisen nähtiin tekevän rankkareissa joitakin huikeita harhautuksia, kuten esimerkiksi Forsberg-tyylinen kikka ohitse maalivahti Tim Thomasin.


title: Jussi Jokinen

text: Jokinen jatkoi hyviä otteitaan toisella kaudellaan 2006–2007 ja teki 48 pistettä. Starsissa pelasi tuolloin Jokisen lisäksi monta suomalaista kuten Jere Lehtinen, Antti Miettinen ja Niklas Hagman. Heinäkuussa 2007 Jokinen teki uuden kaksivuotisen sopimuksen Dallasin kanssa.


title: Jussi Jokinen

text:
Jokinen aloitti kauden 2007–2008 Dallas Starsissa. 16. marraskuuta 2007 Jokinen teki neljä maalia, kun Stars voitti Colorado Avalanchen 6–1.
Hän ehti tehdä Dallasissa 14 maalia, kunnes hänet kaupattiin siirtoajan viimeisenä päivänä suurkaupassa Tampa Bay Lightningiin, jonne siirtyivät myös maalivahti Mike Smith ja hyökkääjä Jeff Halpern. Dallas sai kaupassa maalivahti Johan Holmqvistin ja hyökkääjä Brad Richardsin.


title: Jussi Jokinen

text: Jokinen pelasi kevään 2008 Tampa Bay Lightningin riveissä. Jokisesta tuli Tampan valmentaja John Tortorellan luottomies, sillä hän pelasi ykkösketjussa yhdessä Vincent Lecavalierin ja Martin St. Louisin kanssa. Hän ehti pelata vain 20 runkosarjaottelua, joissa hän tehtaili pisteet 2+12=14. Jäähyminuutteja kertyi vain neljä. Joukkue oli sekä oman konferenssinsa että myös divisioonansa viimeisellä sijalla, eikä pelannut kaudella pudotuspeleissä.


title: Jussi Jokinen

text:
Kaudella 2008–2009 Lightningin johtoportaassa tapahtui muutoksia ja päävalmentaja vaihtui. Päävalmentaja Rick Tocchet kasvatti ykkösvaraus Steven Stamkosin peliaikaa ja ne peliminuutit olivat poissa Jokiselta. Edellisen kevään ykkösketjun mies oli yhtäkkiä nelosketjun mies. Jokinen seilaili eri ketjujen välillä, eikä sopivaa pelipaikkaa tuntunut löytyvän. Jokinen ehti pelata ainoastaan 46 runkosarjaottelua tehopistein 6+10=16, kunnes seura laittoi hänet siirtolistalle. Alettiin huhuta Jokisen paluusta Suomen kaukaloihin. Kuitenkin helmikuussa 2009 Carolina Hurricanes tiedotti hankkineensa Jokisen pelaajistoonsa vaihdossa Wade Brookbankiin, Josef Melichariin sekä neljännen varauskierroksen pelaajavalintaan.
Jokisen ollessa siirtolistalla Hurricanes olisi saanut hänet käytännössä ilmaiseksi, tosin seuralla ei olisi ollut tuolloin varaa maksaa Jokiselle palkkaa.


title: Jussi Jokinen

text:
Kolmannessa NHL-seurassaan Hurricanesissa Jokinen debytoi 7. helmikuuta 2009 Phoenix Coyotesia vastaan pelatussa ottelussa. Jokinen pelasi loppukaudesta 25 ottelua, joissa tehopisteiksi jäivät 1+10=11. Pudotuspeleissä Jokinen pelasti uransa. Hän oli mukana 18 ottelussa tehopisteillä 7+4=11. Joukossa oli muutamia huikeita osumia. Jokinen ratkaisi ottelun New Jersey Devilsiä vastaan kun ottelua oli jäljellä vain 0,2 sekuntia, mikä oli NHL-historian myöhäisin voitto-osuma. Jokinen ohjasi kiekon maaliin, ohi Martin Brodeurin ja Hurricanes voitti 4–3. Jokista alettiinkin kutsua lempinimellä "The Finnish Finnisher". Carolina pääsi aina konferenssifinaaliin asti, missä se kuitenkin hävisi tulevaa mestaria Pittsburgh Penguinsia vastaan.
Kaudella 2009–2010 Jokinen jatkoi Carolinassa. Hän pelasi pääosan kautta yhdessä tähtisentteri Eric Staalin tai Tuomo Ruudun kanssa. Suomen jääkiekkomaajoukkueen päävalmentaja Jukka Jalonen päätti jättää Jokisen ulos Vancouverin olympialaisista, mitä kritisoitiin paljon. Vihdoin Carolinassa arvostettiin Jokisen monipuolisuutta. Jokinen sai kauden alusta asti runsaasti luottoa ja kiitti kunniasta: hän iski uransa maali- ja piste-ennätykset joukkueessa, joka ei päässyt pudotuspeleihin. Hän teki 45 viimeisessä pelissä 45 pistettä. Jokinen ylitti kahdeksantena suomalaisena pelaajana historiassa 30 maalin rajan, kun hänen tehopisteikseen muodostuivat 30+35=65. Hän oli Hurricanesin paras maalintekijä runkosarjassa.


title: Jussi Jokinen

text: Jokinen lähti MM-kisoihin, joissa ei aivan yltänyt tasolleen. Carolinan ammattilaisjääkiekkotoimittajat palkitsivat hänet kaudesta 2009–2010 Carolina Hurricanesin MVP-palkinnolla.


title: Jussi Jokinen

text: Kaudella 2010–2011 Jokinen pelasi pääosin kakkosketjun laidassa, yhdessä Tuomo Ruudun ja Jeff Skinnerin kanssa. Vaikka Carolina jäi niukasti ulos pudotuspeleistä, pelasi Jokinen silti jälleen hyvän kauden. Hän teki 70 ottelussa tehot 19+33=52.


title: Jussi Jokinen

text: Jokinen solmi 30. kesäkuuta 2011 kolmen vuoden ja yhdeksän miljoonan dollarin sopimuksen Carolina Hurricanesin kanssa. Carolinan ammattilaisjääkiekkotoimittajat palkitsivat Jokisen Good Guy -palkinnolla hyvästä yhteistyöstä median kanssa kaudella 2010–2011.


title: Jussi Jokinen

text: Kaudella 2011–2012 Jokinen pelasi jälleen melko hyvän kauden. Hän teki 46 pistettä, joilla hän oli joukkueensa toiseksi tehokkain pelaaja.


title: Jussi Jokinen

text: NHL:n työsulun alkamisen varmistuttua syyskuussa 2012 Jokinen ilmoitti solmineensa Oulun Kärppien kanssa alustavasti kahdeksan ottelun mittaisen sopimuksen. Hän pelasi ensimmäisen ottelunsa SM-liigassa seitsemän vuoden tauon jälkeen, ja hän pelasi ottelussa joukkueensa ykkösketjussa Ivan Humlin ja Juha-Pekka Haatajan rinnalla Porin Ässiä vastaan. Jo ensimmäisessä ottelussaan Jokinen onnistui maalinteossa vieden Kärpät 3–0-johtoon ylivoimalla. Kahdeksassa SM-liigaottelussaan Jokinen keräsi yhteensä tehopisteet 2+8=10.


title: Jussi Jokinen

text: Heikon alkukauden jälkeen Carolina kauppasi Jokisen Pittsburgh Penguinsiin vuoden 2013 huhtikuun alussa. Penguins-debyytissään Jokinen iski joukkueensa ainoan maalin varsinaisella peliajalla ja voittomaalin rangaistuslaukauskilpailussa NY Rangersia vastaan.


title: Jussi Jokinen

text: Vuoden 2014 heinäkuussa Florida Panthers ilmoitti solmineensa Jokisen kanssa neljän vuoden mittaisen ja yhteensä 16 miljoonan dollarin arvoisen sopimuksen. Heinäkuussa 2017 Florida osti hänen sopimuksensa ulos. Jokinen siirrettiin waiver-listalle, josta häntä ei kuitenkaan yksikään seura ottanut.


title: Jussi Jokinen

text:
Heinäkuussa 2017 Jokinen solmi vuoden mittaisen sopimuksen Edmonton Oilersin kanssa. Koko joukkue menestyi huonosti alkukaudesta eikä Jokinenkaan pystynyt tekemään tehoja odotuksiin nähden.
Jokinen siirtyi 15. marrakuuta 2017 Los Angeles Kingsiin pelaajakaupassa, jossa Michael Cammalleri siirtyi Oilersiin. Kingsissä rooli vakiintui nelosketjuun ja Jokisen mukaan hän pystyi pelamaan annetussa roolissa hyvin, mutta tammikuussa 2018 hänet laitettiin waiver-listalle, josta hänet poimi Columbus Blue Jackets. Siirtotakarajalla helmikuun lopussa 2018 Jokinen siirtyi yhdessä Tyler Motten kanssa Vancouver Canucksiin vaihdossa Thomas Vanekiin. Canucksissa Jokinen pelasi 14 ottelua tehden peliaikaan (12:49/peli) nähden hyvät tehot 4+6=10.


title: Jussi Jokinen

text: Kauden 2018–2019 alla Jokinen teki try out -sopimuksen Detroit Red Wingsin kanssa, mutta ei saanut harjoitusleirin päätteeksi sopimusta.


title: Jussi Jokinen

text: Jokinen on pelannut kuusi kertaa MM-kisoissa ja kahdesti olympialaisissa. Vuonna 2006 Jokinen oli voittamassa sekä olympiahopeaa että MM-pronssia. Toisen MM-pronssinsa hän saavutti Kanadassa pelatuissa MM-kisoissa 2008. Päävalmentaja Jukka Jalosen päätöstä jättää Jokinen valitsematta Vancouverin olympialaisiin kritisoitiin paljon. Jokinen oli kuitenkin mukana MM-kisoissa 2010 Kölnissä, Saksassa ja hän oli mukana myös vuonna 2012 jääkiekon maailmanmestaruuskilpailuissa. Vuonna 2014 Jokinen oli myös voittamassa olympiapronssia Sotšin talviolympialaisissa. Hän oli Suomen joukkueen kapteeni Tšekin MM-kisoissa 2015. Kevään 2016 MM-kisoissa Jokinen saavutti MM-hopeaa.


title: Jussi Jokinen

text: Jussi Jokinen meni naimisiin vuonna 2007 lääketieteellisessä opiskelevan Sallan kanssa. Jussin pikkuveli Juho Jokinen on pelannut jääkiekkoa puolustajana SM-liigassa.


title: Pyhän Marian kirkko (Pietari)

text: Pyhän Marian kirkko on vuonna 1805 valmistunut luterilainen Inkerin kirkon piispankirkko Pietarissa lähellä Nevski prospektia ja Palatsiaukiota. Kirkko vihittiin uudelleen käyttöön helluntaina 19. toukokuuta 2002. Se peruskorjattiin Kirkon Ulkomaanavun rahoittamana vuosina 1999–2002.


title: Pyhän Marian kirkko (Pietari)

text: Nykyseurakunnan edeltäjä perustettiin 1640 Nevanlinnassa, ja se kuului ruotsalaisen seurakunnan yhteyteen. Pohjan sodan jälkeen Inkerin alue siirtyi Venäjän alaisuuteen, ja osa seurakuntalaisista muutti asumaan Pietariin. Seurakunta alkoi kokoontua 1703 pastori Jaakko Meidelinin kodissa.


title: Pyhän Marian kirkko (Pietari)

text: 1734 keisarinna Anna lahjoitti seurakunnalle tontin nykyisen Nevski Prospektin läheisyydestä, jolle rakennettiin puinen Pyhän Annan kirkko. 1745 suomalainen seurakunta erotettiin ruotsalaisesta omaksi yhteisökseen. 1767 suomalaiset saivat ensimmäisen oman kirkkonsa. Puukirkko vaihtui sittemmin kiviseksi. Kirkon yhteydessä oli kaksi orpokotia, vaivaistalo, köyhien avustusrahasto ja koulu. Seurakunnan omistuksiin kuului myös kappeli Mitrofanin hautausmaalla ja rukoushuone Lahden kylässä.


title: Pyhän Marian kirkko (Pietari)

text: 1938 kirkko suljettiin ja muutettiin yhteisasuntolaksi. 1970–1990 tiloissa toimi Dom Prirody -niminen () pysyvä botaninen näyttely. 1990 rakennus luovutettiin Inkerin kirkolle ja vihittiin toukokuussa 2002. Vihkimystilaisuuden vieraina olivat tasavallan presidentti Tarja Halonen, Pietarin silloinen kuvernööri, äidin puolelta inkerinsuomalainen Vladimir Jakovlev ja arkkipiispa Jukka Paarma.


title: Pyhän Marian kirkko (Pietari)

text: Nykyinen kivirakennus on vuodelta 1803, ja se vihittiin käyttöön 12. joulukuuta 1805. Alkuperäistä Paulsenin suunnittelemaa rakennusta muutettiin 1871 (arkkitehti Anderson) ja vielä 1890-luvulla (Benois).


title: Valtteri Filppula

text: Valtteri Filppula (s. 20. maaliskuuta 1984 Vantaa) on suomalainen jääkiekkoilija, joka edustaa NHL:ssä pelaavaa New York Islandersia. Pelipaikaltaan Filppula on hyökkääjä, ja hän on pelannut ammattilaisurallaan niin keskus- kuin laitahyökkääjänä.


title: Valtteri Filppula

text: Filppula siirtyi SM-liigasta Pohjois-Amerikkaan aloittaessaan kaudella 2005–2006 Detroit Red Wingsissä, jossa pelasi ennen Tampaan siirtymistä kahdeksan kautta voittaen Stanley Cupin kaudella . Maajoukkueessa hänen paras saavutuksensa on olympiapronssi vuodelta 2010.


title: Valtteri Filppula

text: Filppula aloitti jääkiekkoharrastuksen Etelä-Vantaan Urheilijoissa (EVU), josta hän siirtyi C-juniorina Kiekko-Vantaaseen ja sieltä B-juniorina Jokereihin. Kaudella 2002–2003 hän voitti selkeästi A-nuorten SM-liigan pistepörssin, ja hänet nostettiin seuraavaksi kaudeksi edustusjoukkueeseen. Ensimmäisellä liigakaudellaan 2003–2004 Filppula pelasi 49 ottelua tehden 5+13=18 pistettä, mutta hänen kautensa päättyi runkosarjan lopussa polvivammaan.


title: Valtteri Filppula

text: Kaudella 2004–2005 Filppula pelasi koko kauden Jokereiden kakkosketjun keskellä ja joukkue voitti kauden päätteeksi SM-hopeaa. Filppulan peliotteet olivat etenkin pudotuspeleissä niin vakuuttavia, että hänestä kaavailtiin seuraavaksi kaudeksi Jokereiden ykköskeskushyökkääjää, mutta mies siirtyi Detroit Red Wingsin NHL-organisaatioon.


title: Valtteri Filppula

text: Kaudella 2005–2006 Filppula aloitti syksyllä pelit AHL:ssä farmiseura Grand Rapids Griffinsin riveissä, ja liigan runkosarjassa kertyi 74 ottelua ja niissä pisteitä 20+50=70. Lisäksi hänet valittiin AHL:n All Stars -otteluun. Filppula pelasi uransa ensimmäisen NHL-ottelunsa 15.12.2005, minkä myötä hänestä tuli kautta aikojen ensimmäinen suomalainen Detroit Red Wingsin pelaaja. Mies pääsi pelaamaan samalla kaudella yhteensä neljä NHL-ottelua, joissa hän sai yhden syöttöpisteen. NHL:n työsulkukaudella hiukan ennen Filppulan tuloa Detroit oli viimeinen joukkue, jossa ei ollut pelannut ainuttakaan suomalaista.


title: Valtteri Filppula

text: Kaudella 2006–2007 Filppula sai pelata lähes koko kauden NHL:ssä. Hän aloitti jälleen farmissa, mutta sai kahden ottelun jälkeen kutsun Red Wingsin miehistöön loukkaantuneen Brad Nortonin paikalle, minkä jälkeen farmikomennusta ei ole enää tullut. Hänen ensimmäinen NHL-maalinsa syntyi ottelussa St. Louis – Detroit 27.10.2006 Manny Legacén selän taakse. Ottelu oli suomalaiselle uran kahdeksas NHL:ssä. Filppulan edustama Detroit eteni läntisen konferenssin finaaleihin, mutta hävisi siellä tulevalle mestarille Anaheim Ducksille.


title: Valtteri Filppula

text: Seuraavalla kaudella Kaudella 2007–2008 Filppula pelasi koko kauden Red Wingsin kokoonpanossa. Pisteitä syntyi edelliskautta selvästi enemmän, ja hän voitti joukkueensa mukana Stanley Cupin. Pittsburgh Penguins kaatui otteluvoitoin 4–2. Kauden jälkeen mies solmi Detroitin kanssa viiden vuoden jatkosopimuksen, jonka arvo on 15 miljoonaa USA:n dollaria.


title: Valtteri Filppula

text: Kaudella 2008–2009 Filppula keräsi runkosarjassa aavistuksen enemmän pisteitä kuin edelliskaudella. Sitä voidaan pitää pienenä pettymyksenä, sillä vastuuta tuli enemmän, ja nousujohteisen uran takia odotusarvot olivat kovemmat. Kuitenkin pudotuspeleissä hän pääsi parempaan pistevireeseen. Detroit eteni edellisvuoden tapaan Pittsburgh Penguinsin kanssa Stanley Cup -finaaleihin, mutta tällä kertaa joukkue hävisi ottelusarjan 4–3.


title: Valtteri Filppula

text: Kaudella 2009–2010 Filppulalta jäi 26 runkosarjaottelua väliin loukkaantumisten takia, mutta hän kuitenkin pystyi edelliskautta parempaan pistetahtiin. Mies pelasi alkukaudella samassa ketjussa Ville Leinon kanssa mutta sai pelata etenkin loppukaudella paljon supertähti Henrik Zetterbergin kanssa. Pudotuspeleissä Filppula pääsi jälleen hyvään vireeseen mutta Detroitin kausi päättyi kuitenkin edellisiä aikaisemmin San Jose Sharksia vastaan pudotuspelien toisella kierroksella. NHL-pettymyksestä huolimatta mies pääsi tekemään arvokisadebyyttinsä helmikuussa 2010 Vancouverin olympialaisissa. Suomi voitti kisoista pronssia, ja Filppulan roolina oli pelata ykkösketjun laitahyökkääjänä.


title: Valtteri Filppula

text: Seuraava kausi sujui suomalaiselta edellisen tapaan hyvin, mutta tälläkin kertaa Detroit putosi pudotuspelien toisella kierroksella, jälleen San Jose Sharksille.


title: Valtteri Filppula

text: NHL-kausi 2011–2012 oli Filppulan paras tähän mennessä, ja mies nousi joukkueensa ehdottomien kärkipelaajien joukkoon. Hän peläsi läpi kauden kakkos-kentällisessä ruotsalaisen Henrik Zetterbergin ja tšekkiläisen Jiří Hudlerin kanssa. Detroitin päävalmentaja Mike Babcockin mielestä "euroketju" oli monessa ottelussa joukkueen paras. Hyvästä puolustuspelistäkin tunnettu Filppula teki nyt henkilökohtaisen maali- ja piste-ennätyksensä; 81 ottelussa syntyivät tehopisteet 23+43=66. Myös plus-miinus-tilastossa hän onnistui todella hyvin lukemallaan +18, ja rangaistusminuuttejakin kertyi vain 14. Miehen hyvistä otteista huolimatta Detroit putosi heti pudotuspelien ensimmäisellä kierroksella otteluvoitoin 4–1 Nashville Predatorsille. Filppula päätti kuitenkin osallistua kauden päätteeksi Helsingissä järjestettyihin MM-kisoihin. Henkilökohtaisesti kisat sujuivat häneltä hyvin, ja mies valittiin joukkueen kolmen arvokkaimman pelaajan joukkoon. Kuitenkin pettymyksenä Suomi jäi turnauksen neljänneksi hävittyään niukasti Tšekille pronssiottelussa maalein 3–2.


title: Valtteri Filppula

text: Seuraava NHL-kausi alkoi lokakuun sijasta vasta tammikuussa työsulun vuoksi. Sen vuoksi Filppula päätti hakea syksyllä pelituntumaa Helsingin Jokereista, jossa pelattuaan 16 ottelua hän joutui jäämään kokoonpanosta pois polvivamman takia. Mies ehti kuitenkin tervehtyä kun NHL taas alkoi.


title: Valtteri Filppula

text: Kesällä 2013 Filppula siirtyi Tampa Bay Lightningiin viiden vuoden sopimuksella, jonka arvo on 25 miljoonaa dollaria. Kauden 2013–2014 aikana hän sai Tampa Bayssa paljon vastuuta ja pelasi muun muassa neljän hyökkääjän ykkösylivoimassa.


title: Valtteri Filppula

text: Maaliskuussa 2017 Filppula siirtyi kahden varausvuoron kanssa vaihtokaupassa Philadelphia Flyersiin, jossa Tampa Bayhin siirtyi puolustaja Mark Streit.


title: Valtteri Filppula

text: Filppula oli aikoinaan vakiopelaaja nuorten maajoukkueissa. Hän voitti alle 20-vuotiaiden MM-pronssia vuosina 2003 ja 2004. Jälkimmäisenä vuonna hänet valittiin myös kisojen tähdistökentälliseen ja vuoden parhaaksi nuorten maajoukkuepelaajaksi.


title: Valtteri Filppula

text: A-maajoukkuedebyyttinsä Filppula pelasi 16. joulukuuta 2004 Euro Hockey Tourin Venäjän turnauksessa.


title: Valtteri Filppula

text: Filppulan oli tarkoitus kuulua Suomen jääkiekkomaajoukkueeseen Sotšin olympialaisissa 2014, mutta hän loukkaantui ennen kisoja eikä näin ollen päässyt edustamaan Suomea olympialaisiin. Filppula pelasi myös keväällä 2017 MM-kisoissa tehden 10 otteluun 2+3. Filppula myös otti tuolloin paljon jäähyjä.


title: Valtteri Filppula

text: Filppula kirjoitti ylioppilaaksi Vantaan Vaskivuoren lukiosta keväällä 2003. Hän suoritti armeijan Tuusulassa Helsingin ilmatorjuntarykmentissä päästen reserviin alkuvuodesta 2005.


title: Valtteri Filppula

text: Myös Filppulan isoveli Ilari Filppula on jääkiekkoilija.


title: Valtteri Filppula

text: Filppula avioitui Jordan Daniellen kanssa heinäkuussa 2017 Versacen kartanossa Miamissa Yhdysvalloissa.


title: Pyhän Marian kirkko

text: Pyhän Marian kirkko, Marian kirkko, Mariankirkko tai Maarian kirkko voi tarkoittaa ainakin seuraavia, useimmissa tapauksissa Neitsyt Marian mukaan nimettyjä kirkkoja:


title: Menneisyyden ote

text: Menneisyyden ote () on vuonna 2003 ensi-iltansa saanut Clint Eastwoodin ohjaama draamaelokuva, jonka pääosissa ovat Sean Penn, Tim Robbins ja Kevin Bacon. Elokuva perustuu Dennis Lehanen samannimiseen romaaniin, jonka on sovittanut käsikirjoitukseksi Brian Helgeland.


title: Menneisyyden ote

text: Elokuva oli ehdokkaana kuudessa Oscar-palkintokategoriassa vuonna 2004: paras elokuva, paras ohjaus, miespääosa (Penn), miessivuosa (Robbins), naissivuosa (Marcia Gay Harden) sekä sovitettu käsikirjoitus, joista Penn ja Robbins voittivat omat kategoriansa. Lisäksi he voittivat muun muassa Golden Globen roolisuorituksistaan.


title: Menneisyyden ote

text: Elokuva alkaa kertomuksella kolmesta nuorukaisesta Bostonissa: Jimmy (Penn), Dave (Robbins) ja Sean (Bacon). He olivat kymmenvuotiaita, kun Dave kidnapataan kesken pihaleikkien. Dave vangitaan neljäksi päiväksi. Vuosikymmeniä myöhemmin kolmikko on kasvanut ja kaikki asuvat edelleen Bostonissa. Jimmyn 19-vuotias tytär murhataan ja Dave joutuu epäilyksen alaiseksi. Rikosta tutkii Sean, josta on tullut poliisi.


title: Leicester

text: Leicester [] on kaupunki Englannissa East Midlandsissa. Vuonna 2011 siellä oli noin 330 000 asukasta. Se sijaitsee Soarjoen varrella, ja on East Midlandsin suurin kaupunki. Leicester on Lontoon jälkeen etnisesti Britannian toiseksi kirjavin kaupunki, sillä sinne on tullut paljon maahanmuuttajia 1900-luvun puolivälin jälkeen.


title: Leicester

text: Ennen roomalaisten Britannian valtausta Leicesterin seudulla asui Corieltauvi-niminen kelttiheimo. Asutus oli tuolloin Soarjoen itäisellä rannalla, ja kaupungista on löytynyt muun muassa keramiikkaa ja koruja.


title: Leicester

text: Roomalaisajalla kaupunki tunnettiin nimellä Ratae Corieltauvorum. Siellä roomalainen Fosse Way -tie ylitti Soarjoen. Roomalaisajasta on muistona Jewry Wall, joka on yksi suurimmista Britannian roomalaisista tiilirakennelmista. Se oli aikoinaan termien sisäänkäynti.


title: Leicester

text: Roomalaiset lähtivät Britanniasta vuoteen 410 mennessä. Löydettyjen rintaneulojen perusteella Leicesterin alueella eli sakseja 400- ja 500-luvuilla. 800-luvulla Leicester oli yksi viikinkien Danelagenin alaisuudessa toimineista viidestä kaupungista. Mercian hallitsija Æthelflæd valtasi sen 918.


title: Leicester

text: Britannian Normannivalloituksen aikaan 1000-luvulla Leicesterillä oli paikallista merkitystä. Normannit rakennuttivat sinne pian linnan turvaamaan kaupungin uskollisuutta uusille hallitsijoille. Vuonna 1086 Domesday bookin mukaan Newcastlessa oli 322 taloa ja 6 kirkkoa.


title: Leicester

text: Leicester koki kasvukauden 1100- ja 1200-luvuilla. Kaupunkiin rakennettiin muun muassa luostari, ja lisäksi linnaa ja kirkkoja laajennettiin. Kaupungin väkiluku oli 1300-luvulla noin 4 000 henkeä. Leicesterissa kukoisti myös kauppa, ja jo vuonna 1298 se sai luvan järjestää markkinoita.


title: Leicester

text: Leicesterin puuvillateollisuus oli kasvanut vuoteen 1700 mennessä laajamittaiseksi tekstiiliteollisuudeksi. Höyryvoiman saavuttua tekstiilien valmistus siirtyi kodeista tehtaisiin. Teollisuuden kasvua oli 1800-luvulla vauhdittamassa kanava- ja rautatieyhteys. Grand Union Canalin kautta syntyi 1800-luvun alussa yhteys Lontooseen, ja kaupungin lähellä olleelle hiilikaivokselle saapui rautatie vuonna 1832. Leicester oli 1800-luvulla tunnettu erityisesti jalkineistaan.


title: Leicester

text: Leicesterin väkiluku kasvoi vuodesta 1861–1901 noin 68 000:sta 212 000:nteen. Samalla lähes koko kaupungin keskusta rakennettiin uudelleen. Kaupunki vaurastui, ja se oli ollut aiemmin 1800-luvulla nykyaikaisen matkailuteollisuuden synnyinpaikka, kun Thomas Cook alkoi järjestää junamatkoja Leicesteristä 1841.


title: Leicester

text: Leicester sai 1919 kaupungin aseman ja katedraalin 1927. Vaikka 1920- ja 1930-luvuilla Britannian talouskasvu hidastui, Leicesteriin lama ei iskenyt yhtä pahasti kuin moniin muihin kaupunkeihin sen monipuolisen teollisuuden ansiosta. Toisen maailmansodan aikana kaupunki oli jälleen kuuluisa jalkineistaan. Leicesteriläinen Corah valmisti noin 17,5 miljoonaa sukkaparia brittijoukoille.


title: Leicester

text: Leicesteriin on saapunut 1900-luvun puolivälin jälkeen paljon maahanmuuttajia, mikä on tehnyt siitä Britannian monikansallisimpiin kuuluvan kaupungin. Leicesteriin muutti paljon eteläaasialaisia 1970-luvulla, kun heitä häädettiin itäisestä Afrikasta, erityisesti Idi Aminin Ugandasta. Somaleita kaupunkiin muutti 1990-luvulla ja itäeurooppalaisia 2000-luvun alussa.


title: Leicester

text: Leicesterissä on Ison-Britannian ensimmäinen jainatemppeli ja ensimmäinen liikenneympyrä.


title: Leicester

text: Leicester on niin sanottu unitary authority. Kaupungin pormestariksi valittiin 2015 Peter Soulsby, joka aloitti toisen kautensa. Kaupunkilaisia edustaa 54-jäseninen valtuusto, josta pormestari on nimittänyt avukseen kahdeksan valtuutettua.


title: Leicester

text: Vuoden 2011 väestönlaskennan mukaan Leicesterissä oli 329 839 asukasta. Se oli Itä-Midlandin hallintoalueen suurin kaupunki. Nottinghamissa oli noin 24 000 asukasta vähemmän.


title: Leicester

text: Leicester on käytännössä Lontoon jälkeen Britannian etnisesti kirjavin kaupunki. Englannissa syntyneitä kaupungin asukkaista oli 65 prosenttia ja Intiassa syntyneitä 11,3 prosenttia. Englantia puhui 72,5 prosenttia ja gudžaratia 11,5 prosenttia väestöstä. Leicesterissä on vähiten kristittyjä Lontoon ulkopuolella ja toisaalta eniten hinduja Lontoon ulkopuolella. Kristittyjä oli 32,5 prosenttia ja hinduja 15,2 prosenttia. Muslimeita oli 18,6 prosenttia ja uskonnottomia 22,5 prosenttia väestöstä. Katukuvassa näkyy useita moskeijoita ja hindutemppeleitä. Leicesterin diwali-valot ovat Britannian suurimmat.


title: Leicester

text: Leicesterin yliopisto on perustettu vuonna 1921. Siellä on noin 18 000 opiskelijaa.


title: Leicester

text: Leicester on merkittävä urheilukaupunki, ja ESPN-urheilukanavan ja Bathin yliopiston tekemän tutkimuksen mukaan se oli vuonna 2016 Britannian paras urheilukaupunki. Tutkimuksessa otettiin huomioon menestys, tunnelma urheilutapahtumissa, paikalliset lahjakkuudet sekä yhteisölliset ja yhteiskunnalliset tekijät. Kaupungin sijoitusta nosti erityisesti jalkapalloseura Leicester City, joka voitti Englannin Valioliigan. Leicesterin voittoa pidettiin Englannissa jopa jalkapallon historian suurimpana yllätyksenä, sillä vedonlyöntitoimistot antoivat ennen kauden alkua joukkueen voittomahdollisuudeksi 1/5000:nteen.


title: Leicester

text: Jalkapallon lisäksi Leicesterissä pelataan muun muassa rugbyä, krikettiä ja koripalloa. Leicester Tigers on voittanut kymmenen kertaa vuonna 1987 perustetun rugby unionin Valioliigan ja Leicestershire County Cricket Club useimmin Britannian krikettimestaruuden. Leicester Riders on puolestaan Britannian vanhin koripallon ammattilaisjoukkue.


title: Pekka Aarnio

text: Pekka Aarnio (s. 5. tammikuuta 1947 Helsinki) on suomalainen musiikkituottaja ja laulaja.


title: Pekka Aarnio

text: Aarnion ja Martti Launiksen ensimmäinen lauluyhtye syntyi 1960-luvun alkupuolen folk-innostuksen keskellä, ja oli nimeltään Guldgurkorna. Nimi lienee osoitus Ressun poikien (Aarnio ja Launis) poikakouluhuumorista. Yhtye esiintyi lukuisissa folk-konserteissa Helsingin kouluissa, muun muassa Ressussa, Munkkiniemen Yhteiskoulussa ja Munkkivuoren Yhteiskoulussa. Sinikka Sokan folk-yhtye oli nimeltään Sinkat.


title: Pekka Aarnio

text:
Vuonna 1970 Aarnio perusti yhdessä Launiksen ja Sokan kanssa Agit Prop -lauluyhtyeen. Samana vuonna hän esiintyy soolo- ja duettolaulajana levyllä "V. I. Lenin 1870–1970".
Vuonna 1976 Aarnio siirtyi päätoimiseksi levytuottajaksi Love Recordsille. Love Recordsin konkurssin jälkeen 1979 hän perusti Atte Blomin kanssa Johanna-levy-yhtiön. Hän on tuottanut muun muassa Tuomari Nurmion, Pelle Miljoonan, Leevi and the Leavingsin ja Ultra Bran levyjä.


title: Pekka Aarnio

text: Vuonna 2008 Aarnio sai Musiikki & Media -tapahtumassa Industry Awards -erikoispalkinnon työstään suomalaisen musiikkibisneksen hyväksi.


title: Gösta Thilén

text: Gösta Thilén (21. marraskuuta 1893 Vaasa – 1. kesäkuuta 1934 Helsinki) oli suomalainen sarjakuvapiirtäjä, kuvittaja, taidemaalari ja toimittaja.


title: Gösta Thilén

text: Thilén oli tunnetun vaasalaisen sokerileipurin poika. Hänestä piti tulla arkkitehti, mutta hän sai sisällissodassa luodin keuhkoihinsa, ja luvut jäivät kesken. Muutettuaan 1920-luvun alussa Viipuriin hän toimi konttoristina, jonkin aikaa myös lehtimiehenä, mutta piirteli jo innokkaasti useisiin pilalehtiin, muun muassa Garmiin.


title: Gösta Thilén

text: Thilén siirtyi 1920-luvun lopulla Viipurista Helsinkiin. Siellä hänestä tuli sarjakuvantekijä ja saippuamainoksiakin laatinut mainospiirtäjä.


title: Gösta Thilén

text: Hän piirsi Suomen Kuvalehteen Veli Giovannin ideoimaa sarjakuvaa Herra Kerhonen.


title: Yrjöjen aikakausi

text: Yrjöjen aikakausi (; joskus suomennettu myös "georgiaaninen aikakausi") on Ison-Britannian kulttuurihistorian ajanjakso, joka kattaa Hannover-sukuisten kuninkaiden hallituskaudet Yrjö I:stä Yrjö IV:een eli vuodet 1714–1830. Se oli siis ennen viktoriaanista aikaa; väliin jääviä vuosia kutsutaan usein sijaishallitsijoiden ajaksi ("Regency era").


title: Yrjöjen aikakausi

text: Yrjöjen aikakauden elämänmenoa on kuvattu muun muassa Jane Austenin romaanissa "Ylpeys ja ennakkoluulo". Parhaiten Yrjöjen aika tunnetaan arkkitehtuuristaan; englantilainen kaupunkikuva on tyypillisimmillään tämän ajan rakennuksissa. Arkkitehtuurissa sovellettiin antiikin Kreikan muotokieltä siltoihin, terasseihin ja puolikaaren muotoisiin taloriveihin. Sisätiloissa tapetit tulivat muotiin paneloinnin sijaan.


title: Yrjöjen aikakausi

text: Sisustuksessa suosittiin kauden alkupuolella viininpunaista, salvianvihreää ja siniharmaata, myöhemmin värit kevenivät ja muotiin tulivat pehmeä harmaa ja utuinen ruusunpunainen. Aikakauden tunnetuimpia suunnittelijoita olivat arkkitehti Robert Adam ja huonekalusuunnittelijat George Hepplewhite ja Thomas Chippendale.


title: Collie

text: Collie on keskikokoinen brittiläinen lammaskoiratyyppi, johon kuuluvat maatiaispaimenten lisäksi seuraavat koirarodut:


title: Candomino

text: Candomino, viralliselta nimeltään "Espoon nuorisokuoro Candomino ry", on vuonna 1967 perustettu espoolainen nuorisosekakuoro, eräs Suomen tunnetuimmista kuoroista. Candomino-kuoro on osallistunut menestyksekkäästi niin kotimaisiin kuin kansainvälisiinkin kuorokilpailuihin. Vuonna 1980 Candomino voitti ensimmäisen palkinnon BBC:n "Let the Peoples Sing" -kuorokilpailussa. Kesällä 2010 kuoro osallistui Sveitsissä Festival Choral International de Neuchâtelin kuorokilpailuun. Kuoro saavutti sekakuorosarjassa toisen sijan ja lisäksi voitti palkinnon: "Parhaan hengellisen teoksen esittäjä". Yleisradio valitsi Candominon vuoden nuorisokuoroksi kaudelle 2014–2015.


title: Candomino

text: Candomino on konsertoinut laajalti sekä kotimaassa että ulkomailla, vuonna 2015 kuoro vieraili Tukholmassa ja Visbyssä, sitä edellisenä vuonna Ranskassa ja vuonna 2012 Saksassa, jonne kuoro on matkannut peräti 12 kertaa. Kuoro on historiansa aikana tehnyt yli 20 korkeatasoista levytystä, joista viimeisimmät ovat olleet Olli Kortekankaan kuoromusiikkia sisältävä "O Mare Mio" -levy, joka ilmestyi syyskuussa 2005 ja joululevy "Ihme" marraskuulta 2011.


title: Candomino

text: Kuoron nimi perustuu latinankielisiin sanoihin Cantate Domino, mikä on suomennettuna "laulakaa Herralle". Candominon ohjelmisto on laaja niin tyylillisesti kuin ajallisestikin. Kuoro on tullut tunnetuksi mm. joululaulujen herkkänä tulkitsijana. Candominon perusti Tauno Satomaa (s. 1936), joka toimi kuoron johtajana 38 vuotta. Tällä hetkellä kuoroa johtaa Esko Kallio (s. 1974).


title: Candomino

text: Candominon toiminta-ajatuksena on alusta asti ollut nuorison musiikkiharrastuksen edistäminen ja kuorolaulun tason kohottaminen. Kuoron menestys perustuu määrätietoiseen harjoitukseen ja kuoron jäsenten jatkuvaan koulutukseen. Nämä ovat elementtejä, jotka ovat kuultavissa Candominon ainutlaatuisessa ominaissoinnissa, jota on kuvattu kuulaaksi, heleäksi ja tiiviiksi.


title: Candomino

text: Candomino harjoittelee kahdesti viikossa, koko kuorona ja äänittäin. Lisäksi kuoro pitää keskimäärin kolme viikonloppuleiriä lukukaudessa, jolloin lauletaan aamusta iltaan sekä nautitaan yhdessäolosta. Kuorolaiset käyvät myös laulutunneilla ja voivat suorittaa laulun perustutkintoja sekä osallistua lauluyhtyeopetukseen.


title: Candomino

text: Kuorokoulu-ajatusta tukemaan perustettiin Candominon yhteyteen vuonna 2013 lapsikuoro CandoMini, jota johtaa musiikkipedagogi Viena Jurvelin. Lapsikuoro CandoMinillä on todella iloinen asenne ja heidän kappaleissaan on monesti mukana myös koreografioita. Vaikka lapsikuoro ei ole ollut pitkään koossa, on se ehtinyt jo osallistua johtajansa Viena Jurvelinin kanssa Tampereen Sävel -kuorokatselmukseen kesäkuussa 2015. Jurvelinin johtaman kuoron riveissä lapset saavat tasokasta musiikillista ohjausta sekä arvokasta esiintymiskokemusta. Candomino ja CandoMini järjestävät myös yhteiskonsertteja, joissa lapset pääsevät esiintymään ja kehittymään kokeneempien Candominon laulajien kanssa.


title: Candomino

text: Esko Kallio (s. 1974) on johtanut Candominoa vuodesta 2005. Kallio on valmistunut musiikin maisteriksi Sibelius-Akatemian kuoronjohtoluokalta, minkä lisäksi hän on osallistunut useille mestarikursseille Suomessa ja ulkomailla, joista viimeisin oli BBC Singersin kurssi Lontoossa. Candominon lisäksi Esko Kallio on johtanut tai harjoittanut useita ammatti- ja amatöörikuoroja koti- ja ulkomailla. Kallio on palkittu lupaavan nuoren kuoronjohtajan palkinnolla Madetoja-mieskuorokilpailuissa vuonna 2000 ja kuoronjohtajan erikoispalkinnolla Tampereen kansainvälisessä kuorokatselmuksessa 2003.


title: Candomino

text: Esko Kallio on kantaesittänyt yhteensä useita tunteja 2000-luvun kuoromusiikkia. Hän myös opettanut kuoronjohtoa Sibelius-Akatemiassa ja ulkomailla; syksyllä 2008 hän piti mestarikurssin Liszt-Akatemian opiskelijoille Budapestissa. Suomen Kuoro-opiston taiteellisena johtajana Kallio on toiminut vuodesta 2006.


title: Miettinen

text: Miettinen on suomalainen sukunimi, joka on muun muassa seuraavilla henkilöillä:


title: Kimmo Miettinen

text: Kimmo Miettinen (s. 21. toukokuuta 1958 Helsinki), jota tavallisesti kutsutaan pelkällä sukunimellä Miettinen, on suomalainen vaihtoehtorockin tuottaja, musiikkimedian monitoimimies ja kirjailija. Nuorempana Miettinen käytti itsestään myös nimeä ”Tarkastaja Miettinen”.


title: Kimmo Miettinen

text: Miettinen tuli musiikkipiireissä tunnetuksi alun perin opintolainalla rahoittamallaan Hilse-lehdellä. Tätä "alakulttuurijulkaisua" julkaistiin vuosina 1977–1980, painos oli parhaimmillaan 5 000 kappaletta ja tilaajiakin oli tuhat. Hilse-lehteen kirjoittivat muiden muassa Rami Kuusinen, Leena Lehtinen ja Jyrki Lehtola. Lehden teksti oli käsin kirjoitettua, käsiala Miettisen. Hilse järjesti myös konsertteja ja julkaisi kaksi LP-levyä. Hilseen ajauduttua taloudellisiin vaikeuksiin, Miettinen möi Hilse-levyjen oikeudet vuonna 1980 Poko Rekordsille, joka sai näin myös nousevan yhtyeen Hassisen koneen talliinsa.


title: Kimmo Miettinen

text: Vuonna 1982 Miettinen perusti yhdessä Rami Kuusisen kanssa Bambi-lehden. Kuusinen oli tullut Miettiselle tutuksi pienlehtipiirien kautta. Entinen Aivopesu-lehden päätoimittaja Kuusinen oli toiminut myös Hilseen avustajana ja tehnyt Miettisen kanssa huumorilehteä nimeltä Ohari. Kahden Bambi-numeron jälkeen Miettinen ja Kuusinen perustivat yhteisen yrityksen, Kumi Kustannus Ky:n. Samaan aikaan Miettinen myi ystävälleen Epe Heleniukselle ja tämän Poko Rekordsille idean kauniiden naisten muodostamasta Belaboris-yhtyeestä. Tyhjästä luotu yhtye levytti kolme singleä.


title: Kimmo Miettinen

text: Bambin jälkeen Miettinen kumppaneineen perusti vuonna 1983 Rumba-lehden, joka ilmestyy edelleen. Yksi sen ensimmäisistä päätoimittajista oli Miettinen. Vuonna 1985 julkaisijaksi tuli Perusta ry ja päätoimittajaksi Rami Kuusinen. Miettinen siirtyi lehden avustajaksi. Miettinen toi Rumbassa esille paljon ruotsalaista ja australialaista kitararockia. Suomalaisista yhtyeistä ainakin Melrose ja Hearthill hyötyivät uransa alussa Miettisen suosiosta, sillä hän ylisti molempia jo siinä vaiheessa, kun ne vasta lähettelivät demonauhoja Miettisen toimittamalle demopalstalle.


title: Kimmo Miettinen

text: Samaten hän julkaisi vuosina 1985–1986 kahta englanninkielistä fanzinea: Sisubeatia ja Ratbeatia. Hän on kirjoittanut rokista myös Soundi- ja Jungle-lehtiin. Lisäksi hänen kirjoituksiaan on joidenkin levyjen kansivihkosissa.


title: Kimmo Miettinen

text: Miettinen on myös kirjoittanut alakulttuurilehti Öskidööliin.


title: Kimmo Miettinen

text: Vuonna 1984 Miettinen perusti Kumibeat-levy-yhtiön, jota seurasi vuonna 1986 Gaga Goodies. Gaga Goodies vakiinnutti asemansa yhtenä Suomen merkittävimmistä pienlevy-yhtiöistä.


title: Kimmo Miettinen

text: Gaga Goodiesin ohella Miettisellä oli useita muitakin levymerkkejä kuten: Popatak, Rubber Rabbit Rock’n’Roll Records, 60 000 Järveä sekä Jukkim.


title: Kimmo Miettinen

text: Vuonna 1986 Miettinen aloitti myös postimyyntiyrityksen nimellä Room Service.


title: Kimmo Miettinen

text: Poko Rekords toimi aluksi Miettisen julkaisemien levyjen jakelijana, sitten Gaga Goodies yhdistyi Pokoon ja vuonna 2000 Miettinen myi yhtiönsä kokonaan Pokolle. Elokuussa 2011 Poko Rekords julkaisi neljän cd:n boksin "Miettinen – pieni rockhistoriikki 1979–2000", johon on koottuna Miettisen julkaisemat yhtyeet.


title: Kimmo Miettinen

text: Tunnetuimpia Miettisen esille nostamista suomalaisista yhtyeistä ovat olleet Hassisen kone, Juliet Jonesin sydän, The 69 Eyes ja Hybrid Children.


title: Kimmo Miettinen

text: Miettinen tunnetaan myös radiotoimittajana. Hän aloitti vuonna 1983 Ylen Rockradion "Kovan päivän illassa" ja siirtyi 1980-luvun lopulla Radio Cityyn. Siellä hänen ohjelmiaan olivat "Kuulapään rottavartti" ja "Rumble". Radiomafian aloittaessa 1990 Miettinen alkoi toimittaa kanavalla maineikkaaksi indierock-ohjelmaksi noussutta "Räkärodeota", jota" "tehtiin kaksitoista vuotta. Kanavauudistuksen myötä hän jatkoi YleX:llä vuoroviikoin Pekka Laineen kanssa ohjelmassa "Kitarama", joka lopetettiin vuoden 2007 lopussa. Miettinen teki myös "Kirjava Satama" -ohjelmaa edesmenneellä YleQ-kanavalla.


title: Kimmo Miettinen

text: Vuonna 1983 ilmestyivät Miettisen muistelmat: "Muistelmat – Ensimmäiset viisi vuottani Suomi-rockin sekatyöläisenä". Kirjan kustansi Jee Jee Music, jonka päätoimialana olivat Poko Rekordsin artistien kustannustoiminta. Kirjan kaupallinen menestys jäi heikoksi ja kustantamisesta vastanneen Epe Heleniuksen mukaan yrityksellä ei ollut tarpeeksi tietotaitoa kirjajulkaisutoiminnasta ja toisaalta suomalaiset eivät olleet hänen mukaansa kiinnostuneita musiikkimaailman taustavaikuttajista.


title: Kimmo Miettinen

text: Vuonna 2010 Miettinen julkaisi ensimmäisen romaaninsa, "Pitkäjanon". Toinen romaani "LoveLies" ilmestyi vuonna 2011 ja sen on väitetty perustuvan Dogs D'Amour -yhtyeen seikkailuihin Suomen-kiertueellaan 1984.


title: Kimmo Miettinen

text: Miettinen on sikarikerho The Psychedelic Stogiesin jäsen ja Suomen Roger Whittaker Fan Clubin puheenjohtaja. Hänen aviopuolisonsa on toimittaja Ursula Ryynänen.


title: Die Hard – Koston enkeli

text: Die Hard – Koston enkeli () on vuonna 1995 ensi-iltansa saanut yhdysvaltalainen toimintaelokuva, joka on kolmas osa "Die Hard" -elokuvasarjassa. Elokuvan pääosaa, poliisietsivä John McClanea esittää Bruce Willis. Kahteen aiempaan sarjan elokuvaan verrattuna toimintaa ja väkivaltaa on korvattu dialogilla ja uusilla henkilöhahmoilla. Elokuvan antagonistia Simon Gruberia esittää Jeremy Irons ja Willisin vastentahtoista kumppania Zeus Carveria Samuel L. Jackson.


title: Die Hard – Koston enkeli

text: Sean Connery oli ohjaaja John McTiernanin ensimmäinen valinta terroristi Simon Gruberin rooliin, mutta Connery kieltäytyi roolista. Gruberin rooliin valittiin myöhemmin Jeremy Irons. Tony Halme esiintyi elokuvassa pienessä sivuroolissa Roman-nimisenä gangsterina. Samoin poliitikko Dick Cheney esiintyy pienessä roolissa.


title: Die Hard – Koston enkeli

text: Elokuva kuvattiin New Yorkissa vuonna 1994. dollarilla tuotettu elokuva oli lippukassamenestys, sillä se tuotti yli dollaria.


title: Die Hard – Koston enkeli

text: Elokuva alkaa New Yorkissa pommin räjähdyksellä. Outo pommimies soittaa New Yorkin poliisilaitokselle ja vaatii John McClanea takaisin töihin. Soittaja sanoo nimekseen Simon. Krapulainen John McClane joutuu töihin.


title: Die Hard – Koston enkeli

text: McClanen on juostava ympäri kaupunkia etsimässä piilotettuja pommeja, joihin on liitetty kieroja arvoituksia. Leikkiin joutuu myös vahingossa harlemilainen kauppias Zeus, joka pelastaa McClanen elokuvan alkupuolella. Pian selviää, että Simon on McClanen vuosia sitten tappaman terroristi Hans Gruberin veli elokuvassa "Die Hard – vain kuolleen ruumiini yli". Nyt Simon haluaa kostaa veljensä kuoleman ja ryöstää kultaa.


title: Hintonin junaturma

text: Hintonin junaturma tapahtui Albertan provinssissa noin 10 kilometriä Hintonin kaupunkgin itäpuolella 8. helmikuuta 1986. 23 ihmistä menehtyi tässä turmassa, kun VIA Railin matkustajajuna numero 4 "Super Continental" ja Canadian National Railwayn tavarajuna numero 413 törmäsivät yhteen paikassa, jossa kaksiraiteinen rataosuus muuttui yksiraiteiseksi. Pääsyynä onnettomuuteen oli, että rahtijuna oli jättänyt noudattamatta pysähtymissignaalia. Onnettomuus on kuolonuhrien määrällä mitattuna Kanadan pahin junaonnettomuus vuonna 1947 tapahtuneen Dugaldin junaturman jälkeisenä aikana.


title: Hintonin junaturma

text: Onnettomuus tapahtui Canadian Nationalin omistamalla mantereen poikki kulkevalla rataosuudella Edmontonin länsipuolella. Lähimmät suuret kaupungit ovat Jasper lännessä sekä Edson idässä. VIA Rail Canada oli vastuussa henkilöliikenteen järjestämisestä kyseisellä rataosuudella. Noin puolet Jasperin ja Edsonin välisestä 160 kilometrin mittaisesta rataosuudesta oli kaksiraiteista rataa. Liikennettä ohjattiin kaukokäytöllä Edmontonista käsin.


title: Hintonin junaturma

text: Helmikuun kahdeksannen päivän aamuna VIA Railin juna no. 4, "Super Continental", oli matkalla Jasperista itään Edmontoniin ja edelleen Torontoon. Junassa oli kolme veturia ja yksitoista vaunua seuraavasti:Junan kokoonpano oli poikkeuksellinen, sillä se oli muodostettu yhdistämällä kaksi erillistä junaa Jasperissa. Junan etuosa oli saapunut Jasperiin Vancouverista, ja takaosa Prince Rupertista. Junassa viimeisenä ollut vaunu oli matkalla Edmontoniin korjaamolle. Junassa oli 115 matkustajaa, 14 hengen palveluhenkilökunta sekä seitsemän hengen junamiehistö.


title: Hintonin junaturma

text: Tavarajunan 413 kokoonpano oli seuraava:Junassa oli yhteensä 115 vaunua, se oli 1 866 metriä pitkä, ja junan kokonaispaino oli 12 804 tonnia. Veturissa olivat kuljettaja John Edward "Jack" Hudson ja jarrumies Mark Edward. Virkavaunussa oli lisäksi junan konduktööri Wayne Smith.


title: Hintonin junaturma

text: CN 413 lähti Edsonista kello 06.40, ja se ohjattiin sivuraiteelle Medicine Lodgen asemalla, jossa se odotteli kahta vastaantulevaa tavarajunaa. Juna jatkoi matkaansa kello 08.02 ja saapui kaksoisraiteen alkupäähän Hargweniin kello 08.20. Edmontonin liikenteenohjaaja oli asettanut vaihteet siten, että CN 413 ohjautui pohjoiselle pääraiteelle. Samaan aikaan "Super Continental" pysähtyi Hintoniin ja lähti sieltä aikataulunsa mukaan kello 08.25.


title: Hintonin junaturma

text: Kello 08.29 liikenteenohjaaja turvasi "Super Continentalille" kulkutien Dalehurstin liikennepaikalla siten, että "Super Continental" voisi jatkaa matkaansa suoraan eteläistä pääraidetta pitkin. Dalehurst oli liikennepaikka, johon Hargwenista alkanut kaksiraiteinen rataosuus päättyi. Opastimet Dalehurstissa näyttivät tuolloin seis-opastetta tavarajunalle 413. Suojastusopastin, joka sijaitsi 4,15 kilometriä itään Dalehurstista, näytti tavarajunalle tällöin keltaista "clear to stop" -opastetta, joka tarkoitti että kuljettajan tuli vähentää nopeutta ja valmistautua pysäyttämään junansa seuraavalle opastimelle.


title: Hintonin junaturma

text: Kun CN 413 sivuutti Dalehurstin itäpuolella sijaitsevan "clear to stop" -opastetta näyttäneen suojastusopastimen, juna kulki täydellä kaasulla ja sen nopeus oli 59 mailia tunnissa (96 km/h). Radan nopeusrajoitus tavarajunille oli vain 50 mailia tunnissa, joten juna ajoi jo tuossa vaiheessa ylinopeutta. Junan nopeus ei hidastunut opastimen ohittamisen jälkeenkään.


title: Hintonin junaturma

text: Dalehurstissa, 150 metriä ennen kaksiraiteisen osuuden päätekohtaa sijainnut opastin näytti tavarajunalle 413 kolmea punaista valoa, eli seis-opastetta. Juna ei kuitenkaan hiljentänyt, vaan ajoi väärin asetetun vaihteen auki ja edelleen yksiraiteiselle radalle ja suoraan "Super Continentalin" kulkutielle. Mikäli "Super Continental" olisi ollut minuutinkaan etuajassa, törmäys olisi vältetty sillä matkustajajuna olisi ehtinyt sivuuttaa Dalehurstin vaihteen ennen tavarajunan tuloa. Epäonneksi matkustajajuna oli täsmälleen aikataulussaan, ja vain muutamia sekunteja sen jälkeen kun tavarajuna oli ohittanut punaisen opastimen, junat törmäsivät kello 08.40.52 vain 387 metriä länteen kaksiraiteisen radan päätekohdasta. Tavarajunan suuremman liikevoiman vuoksi se jyräsi matkustajajunan kaksi ensimmäistä vaunua keskeltä kahtia.


title: Hintonin junaturma

text: Vetureiden polttoainetankit repesivät ja maahan valunut dieselpolttoaine syttyi tuleen. Molempien junien veturit sekä matkustajajunan kaksi ensimmäistä vaunua peittyivät liekkeihin. Molempien junien kuljettajat ja veturiapulaiset menehtyivät törmäyksessä.


title: Hintonin junaturma

text: Kahdeksantoista päivävaunun 36 matkustajasta menehtyi. Kuolonuhrien määrä olisi voinut olla suurempi, mutta tavarajunan viljavaunuissa ollut vilja tukahdutti liekkejä. Mikäli rikkikuormassa olleet vaunut olisivat olleet tavarajunan etuosassa, olisi kuolonuhrien määrä ollut tätäkin suurempi.


title: Hintonin junaturma

text: Näköalavaunu vahingoittui pahoin raiteilta suistuneen tavaravaunun törmätessä siihen. Yksi näköalavaunussa matkustanut menehtyi. Muut onnistuivat pakenemaan joko rikkoontuneen näköalaikkunan tai tavaravaunun repimän reiän kautta. Näköalavaunun perässä olleet kaksi matkustajavaunua suistuivat raiteilta ja sinkoutuivat kyljelleen ratapenkereelle. Kuin ihmeen kaupalla kukaan matkustajavaunuissa matkustaneista ei kuollut, vaikka vakavasti loukkaantuneita oli paljon. Junan viimeiset vaunut pysyivät kiskoilla, ja loukkaantumiset olivat lieviä.


title: Hintonin junaturma

text: Tavarajunan suuremman liikevoiman seurauksena tavaravaunut kasautuivat toistensa päälle suureksi kalustovuoreksi. Tavarajunan kolme veturia ja 76 ensimmäistä vaunua joko tuhoutuivat kokonaan tai vaurioituivat pahoin.


title: Hintonin junaturma

text: Heti onnettomuuden jälkeen oli selvää, että tavarajunan olisi pitänyt pysähtyä punaiselle opastimelle ennen Dalehurstin vaihdetta. Syystä tai toisesta juna ei kuitenkaan pysähtynyt. Syyksi arvioitiin ensin turvalaitevikaa tai inhimillistä erehdystä. Muutaman päivän kuluttua onnettomuudesta tutkijat pääsivät kokeilemaan opastinten toimintaa ja totesivat niiden toimivan asiaankuuluvalla tavalla. Mahdolliseksi syyksi jäi siis vain inhimillinen erehdys. Mutta koska tavarajunan veturimiehistö menehtyi onnettomuudessa syytä inhimilliseen erehdykseen ei saatu selville. Oikeuslääketieteellisessä tutkimuksessa kuitenkin voitiin todeta, etteivät veturinkuljettajat olleet alkoholin tai huumaavan aineen vaikutuksen alaisina.


title: Hintonin junaturma

text: Tutkintakomissio käsitteli onnettomuutta. Albertan kuninkaallisen oikeuden tuomari René P. Foisy johti 56 päivän mittaista julkista tutkintaa ja vastaanotti todisteita 150 eri taholta. Tutkintaraportti julkaistiin 22. tammikuuta 1987. Raportissa ei syyllistetty ketään osallisena ollutta, mutta sen sijaan Foisy tuomitsi "rautatieläiskulttuurin" joka asetti tuottavuuden ja lojaalisuuden junaturvallisuuden edelle. Esimerkkinä tällaisesta piittaamattomuudesta esitettiin tapa, jolla junamiehistö vaihdettiin Edsonissa: miehistö nousi kyytiin junan liikkuessa hitaasti ratapihan läpi ja edellinen miehistö jäi pois. Tämä tapa säästi sekä aikaa että polttoainetta, mutta se oli samalla räikeä turvallisuussääntöjen rikkomus. Canadian Nationalin johto kiisti tietävänsä tästä tavasta, vaikka se oli varsin yleinen.


title: Hintonin junaturma

text: Toinen usein esiintyvä turvallisuusrikkomus oli ns. kuolleenmiehenkytkimen kiilaaminen turva-asentoon. Kuolleenmiehenkytkin oli tuohon aikaan lattiassa oleva pedaali, jota veturinkuljettajan oli pidettävä painettuna jalallaan. Mikäli kuljettaja nukahtaisi tai saisi sairauskohtauksen, paino jalalla keventyisi, jolloin pedaali pääsisi nousemaan ja juna pysähtyisi. Yleisenä käytäntönä kuitenkin oli kiilata pedaali pohjaan asettamalla sen päälle jokin raskas paino. Koska tavarajunan ensimmäinen veturi tuhoutui törmäyksessä täysin, on mahdotonta tietää oliko kuljettaja kiilannut pedaalin pohjaan.


title: Hintonin junaturma

text: Käytettävissä oli myös kehittyneempi kuolleenmiehenkytkin, Reset Safety Control (RSC). Tämä turvalaite vaati veturimiehistöltä tasaisin väliajoin jonkinlaisen kuittauksen, kuten napinpainalluksen. Ellei kuittausta tulisi, juna pysähtyisi automaattisesti. Tavarajunan toisessa veturissa oli RSC-turvalaite, mutta sitä ei ollut asetettu johtoveturiksi, koska siitä puuttui mukavampi "Comfort Cab" -ohjaushytti. Sekä yhtiön hallinnon että ammattiyhdistysliikkeen periaatteena oli mukavammalla hytillä varustettujen vetureiden asettaminen johtovetureiksi, vaikka se tapahtuisikin turvallisuuden kustannuksella.


title: Hintonin junaturma

text: Tutkintaraportissa mainittiin myös, että veturimiehistön ja junan viimeisessä vaunussa, virkavaunussa, matkustavan miehistön tuli olla säännöllisesti yhteydessä toisiinsa, mutta näin ei tapahtunut tämän onnettomuuden yhteydessä. Tavarajunan lähestyessä Hargrawenia veturinkuljettaja Hudson ilmoitti radiolla konduktööri Smithille opastimien näyttävän vihreää. Junan perässä seurannut toinen tavarajuna kuuli myös nämä ilmoitukset. Kuitenkin junan kulkiessa kaksiraiteisella rataosalla näitä tiedonantoja ei tehty, tästä huolimatta konduktööri ei erikseen pyytänyt veturinkuljettajalta opastintietoja. Konduktööri oli vastuussa junan kulun turvallisuudesta, ja kertomansa mukaan Smith olisi pysäyttänyt junan avaamalla jarrujärjestelmän paineilmajohdon mikäli olisi otaksunut asioiden olevan pielessä.


title: Hintonin junaturma

text: Kuulusteluissa hermostuneesti esiintynyt Smith oli sitä mieltä, ettei hän havainnut mitään mikä viittasi veturimiehistön olevan kyvytön hallitsemaan junaa. Hän myös kertoi arvioineensa junan nopeuden väärin. Hän myös todisti yrittäneensä käyttäen kahta eri radiota ottaa yhteyttä veturimiehistöön ennen onnettomuutta, mutta kumpikaan radioista ei hänen todistuksensa mukaan toiminut. Tästä huolimatta Smith onnistui ottamaan samoilla radioilla yhteyden liikenteenohjaukseen onnettomuuden jälkeen. Vaikka Smithin todistus olisi tosi, hänen arvionsa mukaan radioiden toimimattomuus ei ollut vaarallista eikä hän siksi pysäyttänyt junaa. Tämä oli virhearvio, sillä kommunikaation kadotessa juna olisi tullut pysäyttää ja ottaa yhteys veturiin. Tutkinnan aikana kuitenkin esitettiin epäilyjä siitä, että Smith olisi ollut mukavamman pöydän ääressä virkavaunun alaosassa eikä epämukavalla tähystyspaikalla kupolissa, josta hän olisi voinut nähdä junansa, radan sekä opastimet.


title: Syyskuun 11. päivän terroritekojen salaliittoteoriat

text: Syyskuun 11. päivän iskujen salaliittoteoria on New Yorkin WTC-torneja ja Pentagonia kohti Yhdysvalloissa syyskuussa 2001 tehtyjen terrori-iskujen tapahtumia ja taustoja selittävä teoria, jonka mukaan iskuja ei järjestänyt Al-Qaida vaan joukko henkilöitä Yhdysvaltain hallituksessa, asevoimissa ja viranomaisissa, tai että tällaiset tahot tavalla tai toisella myötävaikuttivat asiaan.


text: Syyskuun 11. tapahtumien virallisesta teoriasta poikkeavaa todistusaineistoa tutkivaa ja uutta virallista tutkimusta ajavaa kansanliikettä kutsutaan yleisesti nimellä 9/11-totuusliike. Se koostuu mm. arkkitehdeista, insinööreistä, professoreista, iskujen uhrien omaisista, iskujen silminnäkijöistä ja tiedustelupalvelun ja armeijan työntekijöistä. Totuusliikkeen edustajien julkaisemien tutkimusten mukaan New Yorkin World Trade Center tuho ei ollut mahdollista pelkän lentokoneen osuman ja tulipalon takia, vaan lukuisat todisteet viittaavat siihen, että rakennusten tuhoamisessa käytettiin räjähteitä ja United Airlinesin lento 93 ammuttiin alas. Totuusliikkeen mukaan reittiliikennelentokoneen syöksy Pentagoniin onnistui vain ajamalla Washingtonin ilmapuolustus alas. Totuusliikkeen mukaan iskuihin syyllistyi henkilöitä Bushin hallinnon johdossa, kuten Dick Cheney, Donald Rumsfeld ja Paul Bremer, jotka olivat avainasemassa mahdollistamassa iskujen toteutumisen, estämässä iskujen kunnollisen tutkimisen ja hyötymässä iskujen verukkeella aloitetuista sodista . Totuusliikettä yhdistää virallisen selityksen, erityisesti Yhdysvaltain hallituksen näkemysten, torjuminen.


text: Syyskuun 11. päivän iskuista lähtien monet silminnäkijät, tiedustelupalvelun työntekijät, pelastushenkilöt, arkkitehdit ja insinöörit ym. ovat kertoneet tapahtumista, jotka poikkeavat virallisesta teoriasta. Salaliittoteoriat väittävät virallisen teorian Al Qaidan olemisesta iskujen takana olevan valheellinen, epätarkka tai vaillinainen. Virallisen teorian (josta totuusliikkeen edustajat ajoittain käyttävät tohtori David Ray Griffinin termiä “virallinen salaliittoteoria”) haastavat monet ryhmät ja yksittäiset henkilöt.


text: Alusta lähtien syyskuun 11. päivän iskujen salaliittoteoriat ovat saaneet valtamediassa vähän huomiota. Yhdysvaltain presidentti George W. Bush arvosteli puheessaan Yhdistyneille Kansakunnille 10. marraskuuta 2001 ”törkeiden salaliittoteorioiden” ilmaantumista: ”Salaliittoteoriat yrittävät siirtää syyllisyyden pois terroristeilta itseltään, pois syyllisiltä.” Kun syyskuun 11. päivän tapahtumien salaliittoteorioiden mediapaljastukset myöhemmin lisääntyivät, Yhdysvaltain hallituksen virastot ja Bushin hallinto julkistivat vastauksia teorioille, mukaan lukien NIST:n muodollisen analyysin World Trade Centerin romahtamisesta, Presidentti Bush piti elokuussa 2006 puheen, johon viittaava strategia-asiakirja, joka julisti, että terrorismi saa jalansijaa ”salaliiton ja väärän tiedon alakulttuurista” ja että ”terroristit värväävät tehokkaammin niitä ihmisiä, joiden tieto maailmasta on valheiden saastuttamaa ja salaliittoteorioiden korruptoimaa.” Asiakirjan mukaan ”vääristymät pitävät epäkohtia elossa ja suodattavat tosiasioita, jota haastaisivat suositut ennakkoasenteet ja itseään palvelevaa propagandaa.”


text: Monia mielipidekyselyjä toteutettiin, koska haluttiin selvittää, kuinka moni ihminen epäilee virallista teoriaa ja kuinka laajalle levinneitä salaliittoteoriat ovat. Juuri ennen hyökkäysten viidettä vuosipäivää valtamedian uutiset ilmoittivat syyskuun 11. päivän salaliittoteorioita koskevien artikkeleiden yleistyneen valtavasti. Time Magazine sanoi, että “Tämä ei ole marginaalinen ilmiö. Se on valtavirtapolitiikan todellisuus.” Tornien tuhosta räjähteiden avulla esitelmöineen Architects & Engineers for 9/11 Truth-järjestön Richard Gagen mukaan virallisen teorian kannattajista noin 70–90 % muuttaa näkemystään tornien tuhosta kuultuaan esitelmän.


text: Useimmat syyskuun 2001 tapahtumia koskevat salaliittoteoriat saavat alkunsa tyytymättömyydestä viralliseen teoriaan kuvaukseen syyskuun 11. päivän tapahtumista. Teorioista on kolme pääasiallista hahmotelmaa:


text: Syyskuun 11. päivän tapahtumat aloittivat terrorismin vastaisen sodan ja johtivat suoraan Yhdysvaltain Afganistanin valloittamiseen ja epäsuorasti vuoden 2003 Irakin valloittamiseen. Salaliittoteoreetikot puhuvat hyödyistä, joita nämä seuraukset olisivat antaneet Yhdysvaltain hallitukselle, yhtiöille ja niissä toimiville yksittäisille henkilöille. Näiden tahojen saamia hyötyjä olivat esimerkiksi parantunut geopoliittinen tilanne, öljyntuotannon hallinta, ase- ja turvallisuusteollisuuden kasvaneet voitot sekä kansalaisoikeuksia kaventavan politiikan saama entistä suurempi kannatus.


text: Teoriat on yleisesti rakennettu julkisesti saatavilla olevien tietolähteiden pohjalta soveltaen “yhdistä pisteet” -lähestymistapaa. Nämä lähteet sisältävät silminnäkijähaastatteluita, uutisraportteja tapahtumapäivältä, tieteellisiä julkaisuja, uutisraportteja hallituksen toimista, terroristien toimeliaisuudesta ja fyysistä tapahtumista sekä suuren määrän videotallenteita. Osassa näitä perusteluita arvostellaan valtavirtamediaa yksittäisten faktojen tiedottamisesta erikseen ilman niiden välisiä yhteyksiä.


text: Totuusliikkeen tutkimusten mukaan WTC-tornien tuho räjähteiden avulla on fyysisesti sekä olosuhteisiin nähden ainoa mahdollinen vaihtoehto, ja virallinen kuvaus on fyysisesti ja olosuhteisiin nähden mahdoton. Totuusliike vaatii uutta riippumatonta tutkimusta hyökkäyksistä, koska virallisissa tutkimuksissa on ohitettu suuri määrä oleellisia kysymyksiä, todisteita ja todistajanlausuntoja.


text: Loput tästä artikkelista antaa selonteon perusteluista.


text:
Monien hallituksen sekaantumiseen viittaavien teorioiden keskiössä on idea siitä, että Yhdysvaltain ilmapuolustusjärjestelmä NORAD oli tarkoituksellisesti ajettu alas tai että sen oli annettu olla tehottomana. Tämä idea saa tavallisesti alkunsa epäuskosta 9/11-komission raportin selostuksesta liittovaltion ilmailuhallinnon (FAA) ja NORAD:in ja muiden armeijan henkilöiden toimista huomauttamalla, että edeltäneiden 12 kuukauden aikana hävittäjälentokoneet olivat reagoineet 67 kertaa lentokoneen poiketessa reitiltään, mutta epäonnistuivat tässä tuona päivänä jokaisessa neljässä tapauksessa. Jotkut teoreetikot myös esittävät, että 11. syyskuuta 2001 pidetyt sotaharjoitukset oli tarkoituksellisesti ajoitettu hyökkäysten kanssa samaan aikaan sekaannuksen luomiseksi. Yhdysvaltain edustajainhuoneen jäsen Cynthia McKinney, taloustieteilijä Michel Chossudovsky ja "From the Wilderness" -lehden kustantaja/toimittaja Michael Ruppert ovat mm. kyseenalaistaneet nämä harjoitukset. Tuoreessa tutkimuksessaan Anomalies of The Air Defense On 9/11
Paul Schreyer käy läpi miten ainoat kaappauksia pysäyttämään lähetetyt hävittäjät ohjattiin Atlantin valtamerelle päinvastaiseen suuntaan kuin missä lentokoneet lensivät.
Pian tapahtumien jälkeen NORAD:in julkaisema tapahtumien aikajana on ristiriidassa FAA:n ja NORAD:in tapahtumien aikajanaa koskevan 9/11-komission raportin kanssa. Washington Post raportti 3. elokuuta 2006:
”Hyökkäysten jälkeen yli kahden vuoden ajan todistajanlausunnoissa ja mediaesiintymisessä NORAD:in ja FAA:n virkailijat tarjosivat epätarkkaa tietoa kaappauksiin reagoinnista… Syyskuun 11. päivän tapahtumia koskeneen paneelin jotkut jäsenet ja komissaarit päätyivät sellaiseen lopputulokseen, että Pentagonin alkuperäinen selostus siitä, kuinka se reagoi vuoden 2001 terrorihyökkäyksiin, on saattanut olla osittain tarkoituksellista komission ja yleisön harhaanjohtamista... Epäilys väärinkäytöksistä oli niin syvällä mielissä, että kymmenhenkinen komissio väitteli salaisessa tapaamisessaan kesällä 2004 siitä, pitäisikö aiheesta ehdottaa oikeusministeriölle rikostutkinnan aloittamista. Lopulta paneeli hyväksyi kompromissin päättäen, etteivät he valita puolustus- ja liikenneministeriöistä tarkastajille, jotka voivat tehdä rikosilmoituksia, jos he uskovat olevansa vakuuttuneita.”
Professori David Ray Griffin on kyseenalaistanut sen, miksi Yhdysvaltain armeija olisi valehdellut viraston tekemien virheiden peittelemiseksi, koska 9/11-komissio pitää tärkeänä FAA:n syyttämistä yhteydenpitovirheistä.
Yhdysvaltain ilmavoimat, NORAD, CIA, NRO, FAA ja FEMA panivat toimeen seuraavat sotaharjoitukset:Syyskuun 11. tapahtumien komission raportti, joka viittaa ennen hyökkäyksiä tapahtuneeseen epäonnistuneeseen tiedusteluun, päätyi sellaiseen lopputulokseen, etteivät CIA ja FBI ”palvelleet hyvin” Bushin ja Clintonin hallintoja. Monia paljastuksen tekijöitä ja virkailijoita on tullut esiin väittäen, että korkean tason virkailijat olivat tarkoituksellisesti ehkäisseet al-Qaidan tutkimisen. Entinen Yhdistyneen kuningaskunnan ympäristöministeri Michael Meacher on väittänyt, että Yhdysvaltain hallituksen ja yksityisen sektorin yksittäiset henkilöt tiesivät lähestyvistä hyökkäyksistä ja tarkoituksellisesti epäonnistuivat iskujen vaikutusten rajoittamisessa. Hän myös mainitsee Yhdysvaltain saaneen monia varoituksia ulkomaisilta tiedustelupalveluilta korostaen, että ne olisi tarkoituksellisesti saatettu jättää huomioon ottamatta.


text:
On myös väitetty, että monet sijoittajat tiesivät iskusta etukäteen, mikä teki heille mahdolliseksi tehdä osakkeilla sisäpiirikauppoja. Syyskuun 18. päivänä "The Times" raportoi, että käynnissä olleet tutkimukset viittasivat siihen, että ennen hyökkäyksiä Yhdistyneessä kuningaskunnassa, Italiassa, Saksassa, Japanissa, Sveitsissä, Ranskassa ja Yhdysvalloissa oli myyty pois epätavallisen suuria määriä vakuutus- ja lentoyhtiöiden osakkeita. Seuranneina viikkoina uutislähetykset raportoivat huomattavasta United ja American Airlinesin optioiden kaupankäynnin kuviosta sekä Morgan Stanleyn ja muiden markkinatoimijoiden aktiivisuudesta. Vuonna 2006 "The Journal of Business" -lehdessä julkaistu artikkeli antaa tilastollisia väitteitä epätavallisesta myyntioptioiden markkina-aktiviteetista juuri ennen syyskuun 11. päivää:
Syyskuun 11. edeltävän ajan optiokaupankäyntiä koskeva tutkimus paljastaa, että myyntioptioita ostettiin epätavallisen paljon. Tämä löytö on yhdenmukainen sen kanssa, että tietoiset sijoittajat olisivat käyneet kauppaa optioilla ennen hyökkäystä.


text: Vuonna 2003 "9/11 Family Steering Committeen" Mindy Kleinberg sanoi lausunnossaan 9/11-komissiolle:


text: Koskaan aikaisemmin ei ole Chicagon pörssissä käyty kauppaa näin suurilla määrillä United ja American Airlinesin optioita. Syyskuun 11. päivän hyökkäysten jälkeen nämä sijoittajat saivat voittoa vähintään viiden miljoonan dollarin verran. Mielenkiintoisesti sijoittajien nimet jäävät paljastumatta ja Chicagon pörssin tilinteossa viidelle miljoonalle dollarille ei löydy omistajaa.


text: 9/11-komissio ei löytänyt näistä kaupoista merkkejä virka-aseman väärinkäytöstä:


text: Ilman ajateltavissa olevia yhteyksiä al-Qaidaan yksittäinen yhdysvaltalainen institutionaalinen sijoittaja hankki syyskuun 6. päivänä 95 prosenttia United Airlinesin myyntioptioista osana kaupankäyntistrategiaa, joka myös sisälsi 115 000 American Airlinesin osakkeen ostamisen syyskuun 10:ntena… hyvin epäilyttävältä näyttävä kaupankäynti American Airlinesin osakkeilla syyskuun 10:ntena oli jäljitetty erityiseen yhdysvaltalaiseen optioiden kaupankäyntiin liittyvään jäsenkirjeeseen, joka oli faksattu sen tilaajalle sunnuntaina 9. syyskuuta ja kirje suositteli näitä kauppoja.


text: 9/11-totuusliikkeen jäsenet Jim Hoffman, Michael Ruppert ja David Ray Griffin ovat niiden joukossa, jotka kritisoivat 9/11-komissiota kiertelevien perustelujen käyttämisestä päätellessään sitä, että kaupat olivat harmittomia ensisijaisesti siksi, ettei niillä ollut yhteyksiä al-Qaidaan. Ruppert myös väittää, että tiedustelupalvelut valvovat toistuvasti osakepörssejä ja että niiden olisi pitänyt ”yhdistää johtolangat” tajuten, että American Airlinesia, United Airlinesia ja World Trade Centeriä koskeva tapahtuma oli tulossa.


text: On väitetty, että jotkut henkilöt saivat etukäteen varoituksia hyökkäyksistä. Jotkut väittävät, että Pentagonin virkailijat ja muut hallituksen jäsenet, mukaan luettuna San Franciscon pormestari Willie Lewis Brown Jr., peruuttivat syyskuun 11. päivälle tekemänsä lentosuunnitelman. Kehotuksestaan Brown sanoi, että se ”ei tullut missään hälyttävässä muodossa, mikä on syynä siihen, että miksi olen epäröivä tekemään hälyttäviä lausuntoja. Se ei ollut epänormaali kehotus. Olen aina huolestunut siitä, jos lentoni on ajallaan ja he aina varoittavat minua, kun minun pitäisi olla varovainen.” Israelin pääministeri Ariel Sharonin on sanottu peruuttaneen hyökkäysten ajaksi suunnitellun matkansa New Yorkiin. Kirjassaan Extreme Prejudice Susan Lindauer kertoo kuinka häntä varoitettiin matkustamasta New Yorkiin syksyllä 2001 iskujen läheisyyden takia.


text: Kaksi tuntia ennen hyökkäyksiä kaksi israelilaisen Herzliyassa sijaitsevan yhtiön Odico Inc:n työntekijää sai hyökkäyksestä varoittavan pikaviestin. Työntekijät ilmoittivat Odigolle, joka ilmoitti israelilaiselle turvallisuuspalvelulle, joka sitten ilmoitti FBI:lle viestistä, joka ilmoitti hyökkäysten ajankohdan. Heti hyökkäysten jälkeen Odigo jäljitti lähettäjän Internet-osoitteen ja antoi sen FBI:lle. Varoitukset eivät erityisesti maininneet iskujen kohdistuvan World Trade Centeriin, mutta ne sanoivat, että ”jotain suurta” oli tapahtumassa tiettynä ajanhetkenä, joka karkeasti ottaen sopii yhteen hyökkäysten ajankohdan kanssa, ja viesti päättyi juutalaisvastaiseen herjaan.


text: Salaliittoteorioita kannattava web-sivu väittää, että New Yorkin pormestaria Rudolph Giuliania olisi varoitettu etukäteen siitä, että kaksoistornit olivat romahtamassa.


text: Alkuperäinen WTC7 oli maaliskuussa 1987 valmistunut teräsrunkoinen 47-kerroksinen rakennus, jossa piti toimistoaan muun muassa CIA, Yhdysvaltain puolustusministeriö ja rahoitustarkastus sekä verovirasto. Rakennus sijaitsi noin 110 metrin päässä kaksoistorneista.


text: WTC 7 tuhoutui seitsemän tuntia kaksoistornien jälkeen. Architects & Engineers for 9/11 Truth-liikkeen David Chandler on videoillaan osoittanut romahduksen edenneen lähes vapaan pudotuksen nopeudella (174 metriä 6,5 sekunnissa). Myöhemmin myös NIST myönsi että 2.25 sekunnin ajan rakennus romahti vapaapudotuksella. Totuusliikkeen tutkijoiden mukaan rakennus romahti lähes pystysuoraan, ja heidän mukaansa symmetrinen romahdus vapaapudotuksella ei voi johtua epäsymmetrisistä vaurioista ja yksittäisen pilarin pettämisestä rakennuksen toisessa päässä. Symmetrinen romahtaminen vapaan pudotuksen kiihtyvyydellä on mahdollinen vain, jos apuna käytetään räjähteitä.


text: Totuusliikkeen edustajien mukaan rakennuksen purkamista räjäyttämällä tukevat lisäksi seuraavat argumentit:Mahdolliseksi syyksi rakennuksen hävittämiseen on spekuloitu rakennuksessa sijainneen rahoitustarkastuksen tilojen ja mahdollisten talousrikosten todisteiden hävittämistä, sillä suurin osa tutkimusaineistosta tuhoutui romahduksen syystä. Toisena syynä pidetään Larry Silversteinin halua saada vakuutusrahat rakennuksesta.


text: Monien viivytysten jälkeen NIST julkaisi WTC 7 -raporttinsa marraskuussa 2008. NIST päätyi loppupäätelmään, jonka mukaan rakennuksessa riehuneet tulipalot kuumensivat muutamaa teräspalkkia niin, että ne työnsivät toisen palkin sijoiltaan niin, että pylväs 79 menetti tukensa. Sen takia pylväs notkahti ja aloitti koko rakennuksen tuhonneen ketjureaktion. NIST ei tutkinut räjähteiden mahdollisuutta, ei pyrkinyt selittämään vapaapudotusta tai antanut selvitystä sulasta metallista. NIST pyrki selvittämään romahdusta tietokonemallinnuksella, jonka data julistettiin salaiseksi vedoten kansalliseen turvallisuuteen.


text: Yhdysvaltain puolustusministeriö Pentagon on laaja, mutta matala, 5-kerroksinen rakennus lähellä Washingtonia. Virallisen teorian mukaan Hani Hanjour, jolla oli huono lentotaito, ohjasi Boeing 757:n ensin rakennuksen ohi välttäen suoran osuman siipeen, jossa oli Donald Rumsfeldin ja kenraalien toimistot, teki syöksykierteen ja osui juuri remontoituun siipeen, jossa kirjanpito-osasto tutki 2,3 biljoonan dollarin puuttumista kirjanpidosta. Vaikka maa oli hyökkäyksen kohteena, kaapattu AA 77 sai lentää rauhassa kohti Washingtonin keskustaa, sillä Langleyn tukikohdasta lähetetyt kaupunkia puolustaneet hävittäjät lensivät Washingtonin sijaan päinvastaiseen suuntaan Atlantin valtamerelle. Salaliittoteorioita kiihdytti muun muassa se, että alueella olevien valvontakameroiden nauhoja ei julkaistu tuoreeltaan. Ainoastaan viisi Pentagonin porttikameran ottamaa yksittäistä kuvaa julkaistiin, eikä niiden perusteella voitu sanoa, mikä rakennukseen osui. Toukokuussa 2006 Yhdysvaltain oikeusministeriö kuitenkin julkaisi kaksi videota koneen törmäyksestä Pentagoniin, joiden se toivoi ”vihdoin laittavan lopun American Airlinesin lento 77:ä koskeville salaliittoteorioille”. Näissäkään Pentagonin porttikameroiden videoissa ei silti näy, mikä rakennukseen osui. Lähistöllä oli muita kameroita, muun muassa liikennevalvontakameroita sekä läheisen hotellin katolla olleita kameroita, joiden filmit viranomaiset takavarikoivat, joten ne jäivät julkaisematta. Ne kuitenkin julkaistiin myöhemmin.


text: Teorioiden mukaan Pentagonin piha-alue oli törmäyksen jälkeen aivan liian siisti, jos siihen tosiaan osui tyhjänäkin 60 tonnin painoinen liikennekone. Jos Pentagoniin osui lentokone, se ei siis osunut nurmikolle vaan rakennuksen seinään. Niin ikään koneen siivistä, moottoreista tai pyrstöstä ei näy jälkeäkään. (Toisaalta joissakin kuvissa on näkyvissä koneen rungon jäänteitä, joita väitettiin olleen myös rakennuksen sisältä otetuissa kuvissa.) Lisäksi Pentagonin julkisivun vauriot eivät vaihtoehtoteoreetikkojen mielestä muodoltaan, sijainniltaan ja kooltaan vastaa Boeing 757:n törmäystä. Salaliittoteoreetikoiden mukaan Pentagonin uloimpaan seinään jäi ainoastaan yksi muutaman metrin halkaisijaltaan oleva reikä, josta Boeing 757:n olisi haastavaa mahtua jopa ilman siipiä ja pyrstöä. Rakennuksen vaurioista laadittu raportti ei salaliittoteoreetikoiden mielestä pysty selittämään vähäisiä vaurioita tyydyttävästi.


text: Viralliselle 9/11-komissiolle Washingtonissa 23. toukokuuta 2003 pidetyssä kuulemistilaisuudessa todistaneen Yhdysvaltain liikenneministeri Norman Minetan mukaan Pentagoniin iskeytyneen koneen lähestymistä seurattiin Valkoisen talon komentokeskuksessa viimeistään noin kello 9:20 alkaen. Samassa komission kuulemistilaisuudessa luettiin pöytäkirjaan ilmailuhallinto FAA:n lausunto, jonka mukaan kaikista poikkeavasti käyttäytyneistä koneista (myös lennosta 77) jaettiin reaaliaikaista tietoa myös ilmavoimille jo muutama minuutti ensimmäisen WTC-törmäyksen jälkeen (eli noin kello 08:50) aloitetuissa puhelinkonferensseissa. Ihmetystä on siksi herättänyt, että 9/11-komissio lausui loppuraportissaan (s. 27), että ilmavoimissa ylipäätään tiedettiin koneen poikkeamisesta reitiltään vasta kello 09:34 ja silloinkin täysin sattumalta.


text: ”Ei lentokonetta” -teoria ei ole kovin laajalti uskottu edes ”vaihtoehtoteoreetikkojen” keskuudessa. Pentagonin pihalta ja raunioista löytyi lentokoneen osia ja sadat ihmiset näkivät hyvinkin läheltä American Airlinesin Boeing 757:n lähestyvän rakennusta matalalla.


text: World Trade Centerin tornit WTC 1 ja WTC 2 olivat molemmat 63 metriä leveitä, 417 metriä korkeita, ja niissä oli 110 kerrosta. Pilvenpiirtäjien teräksestä ja betonista rakennetussa ydinrungossa oli 47 teräspilaria, jotka oli kiinnitetty toisiinsa I-palkein. Julkisivun jokaisella sivulla oli 57 pilarista muodostuva verkkomainen ristikkorakenne, joka muodosti jäykän piirin rakennuksen ulkokehälle. Ulko- ja sisärungon välillä välipohjia kannattelivat 33-tuumaiset teräsristikot ilman välitukia. Välipohjina olivat teräsbetoniset liittolaatat: alla teräsprofiililevy, päällä 100 mm betoni. Teräsosat oli paloeristetty ruiskupinnoitteella kestämään laskennallisesti kahden tunnin paloa.


text: Virallisen kuvauksen mukaan Boeing 767 -koneiden törmäys ja siitä seurannut kerosiinipalo aiheuttivat tukirakenteen pettämisen ja rakennusten sortumisen. Räjähdysmäinen kerosiinipalo pyyhki teräsosia puhtaaksi paloeristeestä. Törmäys aiheutti välittömästi rakenteeseen muodonmuutoksia, ja sen jälkeinen tulipalo lisäsi niitä, kunnes julkisivukehä pullistui ulospäin ja liittolaattaa kannattelevat palon heikentämät teräskonsoliliitokset pettivät. Tähän liittyvän ”pannukakkuteorian"” mukaan kerroslaatat luhistuivat alemman tason päälle, mistä seurasi aina alemman laatan putoaminen kerrosta alaspäin. Jo parin kerroksen luhistumisen jälkeen alas putoava massa oli moninkertainen kuhunkin välipohjalaattaan verrattuna, joten luhistuminen pääsi tapahtumaan lopulta lähes esteettä.


text: Epäilijöiden mielestä seuraavat asiat sotivat kuitenkin tätä vastaan ("Virallisen teorian mukaiset vastaukset kursiivilla"):Pannukakkuluhistumisteoria ei kuitenkaan selitä, miten rakennuksen ytimessä olevat tukirakennepalkit pilkkoutuivat kasaan.9/11 Komission raportin mukaan United Airlinesin lento 93 syöksyi maahan Pennsylvaniassa, kun ohjaamoon oli yritetty hyökätä. Kuitenkin on ollut väitteitä siitä, että tosiasiassa Yhdysvaltain hävittäjälentokoneet olisivat ampuneet sen alas.


text: Paul Thompsoniin viitaten kirjailija David Ray Griffin suosii tätä ideaa kirjassaan "The New Pearl Harbor". Thompson ja muut salaliittoteoreetikot sanovat, että tämän lentokoneen pirstaleita löydettiin kolmen mailin päästä putoamispaikasta ja esittävät, että tämä saattaa olla todisteena alasampumisesta. On myös joitakin silminnäkijähavaintoja siitä, että pirstaleet olisivat pudonneet taivaalta kuin konfetit. Kuitenkin NTSB:n tutkijat sanovat, etteivät ole löytäneet todisteita lentokoneen alasampumisesta, ja "Popular Mechanics" kirjoitti, että pirstaleiden räjähtäminen ja laskeutuminen maahan kaukana putoamispaikasta ei ole ainutlaatuinen tapahtuma matkustajalentokoneonnettomuuksissa.


text: Thompson myös tarkasteli monia valtavirtamedian raportteja ja sanoi, että hävittäjälentokoneet itse asiassa olivat paljon lähempänä lentoa 93 törmäyksen aikaan kuin virallisessa asiakirjassa sanotaan. Hän mainitsee todistajia, jotka huomasivat putoamispaikan lähellä pian törmäyksen jälkeen pienen valkoisen suihkukoneen. Kuitenkin jotkut sanovat, että tämä oli todennäköisesti liikelentokone ATC, jota oli pyydetty tutkimaan putoamispaikkaa ja joka laskeutui suunnilleen 1 500 jalan korkeudelle selvittämään törmäystä. Ben Sliney, joka oli FAA operaatiojohtaja syyskuun 11:ntenä vuonna 2001, sanoo, ettei lennon 93 lähellä ollut sotilaslentokonetta. Thompson on kyseenalaistanut sen, että olisi uskottavaa, ettei armeija tiennyt lennon 93 olevan poissa lentoreitiltään ja ilman yhteyttä, ja esittää, että hänen väitteensä osoittaa heidän olleen tietoisia ja lähettäneen suihkukoneita tutkimaan ja mahdollisesti ampumaan se alas.


text: Jim Hoffman huomauttaa kolmen minuutin eroavuudesta ohjaamon äänityksessä välittömästi ennen lennon putoamista. Ohjaamon puheäänittäjän puhtaaksikirjoitettu teksti päättyy kello 10.03 aamupäivällä, mutta Clevelandin lennonjohto raportoi, että lento 93 hävisi tutkasta kello 10.06 aamupäivällä sekä FAA:n tutkanauhoitteet myös toteaa ajankohdan 10.06 aamupäivällä. Seismologit kirjaavat törmäyksen tapahtuneen kello 10.06.05 aamupäivällä muutaman sekunnin poikkeamalla. Tästä huolimatta 9/11 Komission Raportti tuli sellaiseen johtopäätökseen, että putoaminen tapahtui 10.03 aamupäivällä.


text: Salaliittoteoreetikot tarttuivat myös Yhdysvaltain puolustusministeri Donald Rumsfeldin sitaattiin, jossa hän huomautti lennon 93 olleen ”lentokoneen, jonka he ampuivat alas Pennsylvanian yllä.” Pentagonin virkailija myöhemmin sanoi, että Rumsfeld oli puhunut väärin.


text: Jotkut internetvideot, kuten Loose Change, pohdiskelevat, että lento 93 laskeutui turvallisesti Ohioon ja että sen sijasta toinen lentokone pudotettiin Pennsylvaniaan. Usein viitattu esiuutislähetys siitä, että lento 93 laskeutui Clevelandin lentoasemalle; myöhemmin opittiin, että Delta lento 1989 sekoitettiin lentoon 93, ja raportti vedettiin pois virheellisenä. Useat 9/11 Totuusliikkeen nettisivut kumoavat tämän väitteen, viitaten tapahtumapaikan romuihin, silminnäkijälausuntoihin sekä siihen, kuinka vaikeata olisi ollut vaihtaa lentokone salaisesti toiseen.


text: Syyskuun 11. päivän aamuna presidentti Bush oli "Emma E. Booker Elementary School" -koululla Floridan Sarasotassa edistämässä uuden opetussuunnitelmansa hyväksymistä. Hän oli ilmeisesti jo tietoinen ensimmäisen lentokoneen törmäyksestä, ennen kuin hän astui luokkahuoneeseen lukemaan lasten kanssa kirjaa "The Pet Goat". Kello 9.05 aamupäivällä paikallista aikaa Andrew Card kuiskasi hänen korvaansa, että toiseen torniin oli osuttu ja että Amerikka oli hyökkäyksen kohteena. Kun presidentti päätti jäädä luokkahuoneeseen kysymättä lisätietoa henkilöstöltään, eikä henkilöstö vapaaehtoisesti antanut lisätietoa tai vienyt häntä turvapaikkaan, on tämän perusteella väitetty, että Bush tiesi ennalta, että hyökkäykset olivat tulossa, että hän itse oli turvassa ja että tilanne oli hallinnassa. Tähän on vastattu, että Bushin tarkoituksena oli “heijastella vahvuutta ja rauhallisuutta”, toisin sanoen hän ei halunnut aiheuttaa lisää paniikkia pakenemalla huoneesta, mistä tehtyä nauhoitusta olisi todennäköisesti pyöritetty uudestaan ja uudestaan uutislähetyksissä.


text: Presidentin vierailu koululla oli julkinen tilaisuus ja presidentin sijainti tapahtumahetkellä oli julkisessa tiedossa. Vaikka maa oli terroristien hyökkäyksen kohteena ja yksi todennäköisistä iskukohteista olisi voinut olla presidentti Bush, ei hän kuitenkaan pitänyt mitään kiirettä hakeutua suojaan, vaan viipyi koululla saatuaan tiedon toisesta iskusta vielä 28 minuutin ajan. Myöskään Salaisen palvelun agentit, joiden tehtävänä on suojella presidenttiä, eivät nähneet syytä viedä presidentti Bushia suojaan, ja samalla teoriassa riskeerasivat presidentin, oman ja koko koulun väen hengen.